"Ўзбекистон мустақиллик ва мустабидлик йилларида" - BBC News O'zbek\n"Ўзбекистон мустақиллик ва мустабидлик йилларида"\nЎтган ҳафтада Тошкентда нашр этиладиган рўзномалар қай мавзуларни долзарб топдилар?\n"Ишчан, ташаббускор ва фаол" ("Халқ сўзи", 14 июнь)\nМамлакат бўйлаб, халқ орасида "қулоқ" ёки "посбон" дея танилган маҳалла фаоллари, жумладан раислар ва уларнинг маслаҳатчиларининг сайловлари давом этаётгани хабар қилинмоқда.\n"Фуқаролар йиғинлари раислари ва уларнинг маслаҳатчилари сайловида номзодларнинг шахсий фазилатлари алоҳида ҳисобга олинаяпти," дея хабар қилади "Халқ сўзи".\nҚашқадарё вилоятилик бир фаолнинг айтишича, ҳозир сайлов бўлиб ўтган маҳаллаларда фуқаролар йиғинлари органларини шакллантириш ишлари авжида. Бу жараёнда фуқаролар ўзини-ўзи бошқариш органлари кенгашлари, жамоатчилик ҳамда тафтиш комиссиялари ташкил этилмоқда.\n"Ишчан, ташаббускор ва фаол" фуқаролар маҳалла кенгашлари ҳамда комиссияларига сайланаётганлари ёзилади мақолада.\n"Лола дарахти юртимизнинг кўркига кўрк қўшмоқда" ("Тошкент оқшоми", 13 июнь)\nЎзбекистон ҳукумати чинорларни лола дарахтлари билан алмаштиришни режалаштирган кўринади.\nМамлакатда 2009 йилдан бери экилиб келинайтган лола дарахти юртнинг "кўркига кўрк қўшаётгани" хабар қилинади.\n"Маълумки, дунё жамоатчилиги азим пойтахтимизга турли даврларда турлича баҳо ва таърифлар берган. Масалан, "Тошкент - Шарқ дарвозаси", "Тошкент - нон шаҳри", "Тошкент - тинчлик ва дўстлик шаҳри", "Тошкент - ислом маданияти пойтахти" деган эътирофларнинг замирида ҳар бир даврнинг ўзига хос руҳи уфуриб турибди. Бугунги кунда бу гўзал таърифлар қаторига "Тошкент - яшил пойтахт" деган таъриф қўшилса, ҳеч қандай хато бўлмайди, деб ўйлаймиз," дейилади биология фанлари номзоди, Рустамжон Аллабердиевнинг "Тошкент оқшоми"да босилган мақоласида.\n"Маълумотларга кўра, Тошкент шаҳрида ўтган йилнинг ўзида ҳавога чиқарилаётган зарарли газ ва моддалар миқдори қарийб 9 минг тонна камайган. Бу, ҳеч шубҳасиз, ана шундай саъй-ҳаракатларнинг натижасидир," дейилади мақолада.\n"Дунё уламолари мурожаати" (Ислом нури, 31 май)\nИроқ ва Суриядаги беқарорликларга қарши, умуман олганда, экстремизм ва терроризмга қарши бўлаётган тадбирлар доирасида ўзбек имомлар янги китоб тарғиботига ўз ҳиссаларини қўшмоқдалар.\nМусулмонлар идорасининг диний-маърифий нашрига кўра, ушбу китобда дунёнинг бугунги кунда эътироф этилган забардаст уламолари томонидан Ислом динининг мусаффолигини сақлаш, Ислом динини турли-туман туҳматлардан ва мутлақо алоқаси бўлмаган гап-сўзлардан ҳимоя қилиш мақсадида берилган фатволари ва маърузаларидан намуналар келтирилган. "Ислом оламининг энг йирик намояндалари бўлмиш мазкур уламолар диний экстремизм, терроризм ва радикализмни буткул қоралайдилар, Ислом динини ниқоб қилиб олаётган, оқибати оғир бўлган бундай ҳаракатлардан мусулмонларни огоҳ бўлишга чақирадилар," дейилади нашрнинг китобга берилган изоҳида.\nЯнги нашр қилинган китобда, мусулмон киши тўғри йўлдан адашмаслиги, бузғунчи кучларнинг пуч ғояларига алданмаслиги учун зарур бўлган тавсиялар келтирилган. Баъзи ёшларнинг Интернет тармоғида ташкил этилган радикал ғоявий тарғибот таъсирига тушиб қолаётганини эътиборга олиб, уламолар томонидан берилган замонавий медиа воситалардан фойдаланиш одоблари баён этилган.\n"Кийиниш шахсий ишми?" (Hurriyat, 15 июнь)\n"Ҳуррият" мухбири Озод Хушназарзода мамлакатда Ғарб таъсири остида ўзгариб бораётган кийиниш маданияти ҳақида ўз мулоҳазаларини баён қилган.\nМақола муаллифи ўзбек қизларига атлас ва адрасдан тикилган либосларни кийишни тавсия қилади. "Ўзбек қизларига никоҳ кечаси фалон пулга ижарага олинадиган оврупача келин либоси - фата кийиш қачон расм бўлди? Бунинг ўрнига улар шундай айёмда атлас кўйлак ва лозимда бўлса қандай чиройли!" дейди муаллиф.\nЙигирма-ўттиз йиллар аввал шаҳар ва қишлоқ аёлини ташқи кўринишидан фарқлаб олиш мумкин бўлган, бироқ ҳозирда қишлоқ қизлари шаҳар аёлларини ҳам ортда қолдириб кетгани айтилади. "Ҳатто Тошкентдай шаҳри азимда ҳам уларни бир-биридан тезда, агар шевасидан сезмасангиз ажратиш ўта мушкул" дейди муаллиф.\n"Илгари ўттиздан ошган аёл сочини бўямаслиги оқибатида қарироқ кўринарди, ҳозир эса етмишдан ошган кампирлар ҳам сочларини турли рангга бўяб очилиб-сочилиб юрибдилар," деб қўшимча қилинади мақолада.\n"Ўзбекистон мустақиллик ва мустабидлик йилларида, Андижон: бугун ва кеча" (O'zbekiston ovozi, 16 июнь)\nБугун ва кеча туркумидан берилаётган рангли ва рангсиз, яъни "Ўзбекситон мустақиллик ва мустабидлик йилларида" суратлар нигоҳида бу сафар Андижон акс эттирилган.\nРўзнома аввал олинган оқ-қора расмлар қаторида чоп қилинган рангли суратларда Андижондаги "кеча ва бугун"ни таққослайди.\nЖумладан, мақолада "кеча Андижон аҳолиси бор умидини ерга тиккан, пахта яккаҳокимлигидан эзилган эди", бугун Андижон "миллий автосаноатимиз таянчидир" дейилади.\n"Виртуал оламнинг алдамчи жозибаси" (Xabar, 17 июнь)\nЎзбекистонлик ижтимоий тармоқ фойдаланувчилари орасида кенг фойдаланиладиган "Одноклассники" ижтимоий тармоғи танқид остида.\n"Сайтда рўйхатдан ўтган фойдаланувчиларнинг каттагина қисмини мактаб ўқувчилари ташкил этиши инобатга олинса, унда аксарият ҳолларда ахлоқсизликни очиқ-ойдин тарғиб қилувчи сурат ва видео маълумотларнинг учраши кишида жиддий хавотир уйғотади. Қолаверса, сайтда кераксиз ахборотнинг кўплигидан бош айланади. Ҳар қадамда пулли хизматлар эълонлари 'нафас олиш'га қўймайди..." дейди "Хабар" рўзномасидаги мақолада Ахборот хавфсизлигини таъминлаш маркази 1-тоифали мутахассиси, Жавоҳир Қудратов.\n"Ушбу ижтимоий тармоқда '18+' белгиси билан ахлоқсизлик тегирмонига сув қуйиб келаётган бир талай 'гуруҳча'лар мавжудки, уларга аъзо бўлиш учун 18 ёшга тўлган бўлиш шарт эмас. Аммо 18 ёшдан юқори бўлган кишининг ҳам интернетда айнан ана шундай мазмундаги маълумотларни ахтариб кирмаслигига ҳеч қандай кафолат йўқ," деб қўшимча қилади муаллиф.\n"Саробга талпинганлар" (Тошкент ҳақиқати, 18 июнь)\nСўнги кунларда шов-шувга сабаб бўлган Аҳмадбой можароси - чинозлик тадбиркор Аҳмаджон Турсунбоевнинг қўлга олиниши ҳодисаси ҳам рўзномалар назаридан четда қолмаган.\nТошкент вилоят ҳокимлиги нашри "Тошкент ҳақиқати"даги мақолада муаллиф Зариф Зокиров Аҳмадбойни Маугли ҳақидаги фильмдаги "Каа" лақабли улкан илон, Аҳмадбой билан иш кўрган ўзбекистонликларни эса илонниг ўлжаларига қиёс қилади. Ҳалигача турли хил фирибгарликларга алданиб кетадиган фуқароларнинг борлиги ачинарли холат, деб ёзилади мақолада.\nМақолада Аҳмадбой республиканинг турли бурчакларидан келган фуқароларга йилига камида 100 фоизлик дивиденд бериш ваъдасини бериб, омонатларини олганлиги ва "молиявий пирамида" қурганлиги айтилади.\nАҳмадбой "гуруҳи аъзолари офиси ва уйида тинтув ўтказиш чоғида 8 миллион АҚШ доллари ҳамда 13 миллиард сўм миқдоридаги жуда катта нақд пул," топилгани айтилади. Огоҳликка чақира туриб, мақолада Аҳмадбойнинг фаолиятига ҳуқуқ-тартибот идоралари томонидан чек қўйилгани ёзилган.


қозонгач, ўша ерга қочиб кетган. Нашрнинг ёзишича, ҳозир журналист Европада сиёсий бошпана олиш ниятида. Негаки ҳукуматнинг таъқиб қилишидан ...\nбилан ҳам худди шундай мураккаб вазият юз берди. Буюк Британиянинг Европа Иттифоқидан чиқиш истаги нимани англатади? Рақамли инқилоб ва глобаллашувнинг ... биз босим бермоқчи бўлсак, баҳамжиҳат ишлашимиз керак. АҚШ, Европа, Япония – бу барча мамлакатлар биргаликда ҳаракат қилиши ва Хитойга ...\nОзарбайжон ва Туркия орқали Европа ва Яқин Шарқ транзит йўлакларига чиқишдан манфаатдор. Бу ҳақда Инвестиция ва ташқи савдо вазири Сардор Умурзоқов туркий кенгаш саммитида ...\nНидерландияда уч, Германияда икки нафар фуқаро листериоз юқтирган колбаса истеъмоли оқибатида ҳаётдан кўз юмди.\nОлимлар йўқолган қитъани Европа остидан топишди\nбилан қопланган. Ҳатто қоялар юзага келган, бироқ уларни Жанубий Европа мантияси чопиб ташлаган. Олимлар тектоник плиталарни қайта тикловчи ... қарийб 100 километр келадиган қолган қисми Ер мантиясининг Жанубий Европа остига «шўнғиган». Биз сейсмик тўлқинлар бўйлаб уни 1 500 километр ...\nЎзбекистоннинг Европадаги биринчи сиёсий ва иқтисодий ҳамкорларидан ҳисобланади. Бу ҳақда жорий йил 17 сентябрь куни Ўзбекистон Олий Мажлиси Сенати раисининг ... Сенати раисининг биринчи ўринбосари Содиқ Сафоев ҳамда Франция Европа ва ташқи ишлар вазирининг Марказий Осиёда иқтисодий дипломатия бўйича ...\nпойабзалга ўхшашини барча яхши билади – бу аниқ ҳақиқат, лекин Европанинг бошқа давлатлари ҳақида нима дейиш мумкин? Zackabier тахаллусли ... севиб томоша қиладиган мултфилм қаҳрамони – Немо. Энг муҳими, Европанинг бу визуал талқини жуда қизиқарли акс этди ва сиз кўрган нарсаларингиздан ...\nРейтинг» Европанинг қайси мамлакатларида энг ҳамёнбоп бензин сотилишини аниқлади. Хабарга кўра, люксембургликлар ҳаммадан кўра қулай нархлардаги бензинни ... — Норвегия. Тўғри, бу ерда ёнилғи нархи қиммат, бироқ маош ҳам Европа бўйича энг юқорилардан. Етакчи бешталикка Австрия, Ирландия ва Буюк ...\nЕвропа мамлакатларида ҳар йили миллиардлаб килограмм озиқ-овқат чиқиндига ташлаб юбориляпти.«Germania.one» хабар беришича, озиқ-овқат исрофгарчилигига ...\nўзгаришлари кузатилган йиллар давомида энг жазирамаси бўлади.Ҳозирча Европадаги меъёрдан ортиқ иссиқ об-ҳавонинг сабаби иқлим ўзгариши билан ... ҳолатлари йил ўтгани сари кўпроқ бўлиши айтилмоқда.2019 йилда Европада рўй бераётган жазираманинг сабаби юқори босимга эга икки ҳудуд ...\nЕвропа мамлакатларига жазирама иссиқ хавф солмоқда. Бу ҳақда «The Guardian» бугун, 21 июнь куни хабар берди. Марказий Европа юқори босим остида, ...\nпортларидан саналган Мелилья шаҳрида автомашина «бардачоги» орқали Европага йўл қидирган африкалик муҳожир аниқланди. Бу ҳақда «CNN» хабар ...\nтаъкидлади. У Шенген шартномасини қайта кўриб чиқиш асносида Европани ўз чегарасини ҳимоя қилишга чақирган.Макрон шу билан бирга янги ...\nЕвропа иттифоқи парламенти «яхши тарих»га эга сайёҳларга шенген визасини беришни осонлаштириш ҳақидаги таклифни маъқуллади. Бу ҳақида Европа ... бирга 6 ёшдан 18 ёшгача бўлган болалар виза тўловидан озод қилинади.Европада тез-тез бўлиб турадиган ва қоидаларни бузмаган сайёҳларга бир ...\nЕвропа қитъасида чиройли бинолар, табиат гўшалари бисёр. Улар ичида барчага машҳурлари ҳам, сизга ҳали нотаниш бўлганлари ҳам бор. АҚШнинг «CNN» ...\nэдик. Анжуман давомида термамиз мураббийи ўзбек футболчиларининг Европанинг кучли чемпионатларида ўйнамаслиги ҳақидаги саволга жавоб бераркан, ... сабабини билмаслигини тан олди. Аммо мураббий ўзбек футболчилари Европада ўйнаш учун тайёр эканини таъкидлаб ўтган. – Жуда қийин савол. ...\n2019 йилнинг май ойида Европа минтақасидаги энг йирик масжид очилади. Бу ҳақда «Regnum» хабар бермоқда. Шали шаҳридаги ушбу масжид бир пайтнинг ўзида 20 000 киши намоз ...\nолимлари қизиқ тўхтамга келишди: тош даврида Марказий ва Ғарбий Европа ҳудудида (1,5 млн. кв. км.) 1 500 киши ҳам яшамаган — ҳозир ўртача ... шарқда Польшагача, шимолда Даниядан тортиб жанубда Италиягача бўлган Европа ерларидаги ориньяк даври (42 минг — 33 минг йиллар илгари)га оид ...\nкиносаноати вакиллари учун энг йирик тадбирлардан бири бўлган Европа кинобозорида биринчи марта ўз тақдимотлари билан иштирок этмоқда, ...


Ўзбекистон инқилобий ўзгаришларга муҳтож, буни фақат “Бирлик” қилолади - «HARAKAT» XABAR AGENTLIGI :: Independent News Agency Harakat. Узбекистан, новости Узбекистана, политика Узбекистана, оппозиция Узбекистана\nАбдураҳим Пўлат - 31 October 2012\n06:01 - Ўзбекистон инқилобий ўзгаришларга муҳтож, буни фақат “Бирлик” қилолади\nЎзбекистон Ислом Карим раҳнамолигида, масалан, Қозоғистондан ривожланиш бўйича шунча орқада қолиб кетдики, асрлардан бери Марказий Осиёда асосий роль ўйнаган ўзбеклар қайтадан ўзларини тиклаб олиш учун инқилобий ўзгаришларга муҳтожлар.\nАвваламбор, Ўзбек миллатининг аҳволини тўғри тушуниши керак. Киши бошига Ялпи Ички Маҳсулот (ЯИМ) бўйича Жаҳон Банки тарафидан эълон қилинган сўнги йилларнинг рақамларига қаранг:\nМамлакт/йил 2005 2006 2007 2008 2009 2011\nҚозоғистон $2930 $3860 $4970 $6160 $6740 $10919 (тахм)\nЎзбекистон $530 $610 $730 $910 $1100 $1400 (тахм)\nТаъкидлаш керакки, 2005-2009 йилларга оид рақамлар Жаҳон Банки томонидан эълон қилинган, 2011 йилга оид рақамлар “Ҳаракат” агентлиги тарафидан турли расмий манбалардан топилган.\nҚаранг, киши бошига ЯИМ бўйича (демак, киши бошига даромад бўйича ҳам тахминан шундай) 2005 йилда Қозоғистондан 5,5 баравар орқада бўлган бўлсак, 2009 йилда 6,1 марта орқада эдик, 2011 йилда эса 7,8 (!!) марта орқада қолиб кетдик. Болтиқбўйи жумҳуриятлардан 10-15 баравар, ривожланган Ғарб мамлакатларидан 40-50 баравар орқада эканлигимизни гапириб ҳам ўтирмайлик.\nЯна қаранг, 2005 йили Қозоғистон билан орамиздаги фарқ 2930 – 530 = 2400 доллар эди, 2011 да 10919 – 1400 = 9519 доллар бўлди. Даҳшат! Оддий одамларнинг даромади орасидаги фарқ ҳам шунга пропорционал равишда ортиб бормоқда.\nБундай рақамлар халқдан бекитилиб келмоқда. Улар халққа етиб борган кун инқилоб бошланишини Ислом Карим жуда яхши билади, демак, улар ҳеч қачон эълон қилинмайди.\nМавжуд режим ўзгартирилмас экан, ҳеч нарса ўзгармайди. Ваҳоланки, Ўзбекистон инқилобий ўзгаришларга муҳтож.\nХўш, буни ким қилади ёки қилолади? Ечим нимада?\nМуаммони тўғри қўйиш (ёки ифодалаш) ечимнинг ярмисдир, деган мақол бор.\nЎзбеклар! Кўриб турибсизку, бор муаммоларни фақат “Бирлик” Партияси тўғри қўймоқда, тўғри ифодаламоқда. Демак, шу ернинг ўзида ечимнинг ярми бор. Иккинчи ярмиси ҳам, қилса бўладиган ишлар.\nЯлпи Ички Маҳсулот ҳажмини кескин ошириш учун саноат соҳасида ёриб ўтиладиган даражадаги ҳамлалар қилиниши лозим. Бунинг учун катта инвестициялар керак. Демак, инвесторлар керак. Ислом Карим 21 йилдан бери катта инвесторлар, оддий халқ тилида айтсак, бойлар синфини яратиш йўлида тўсиқ бўлиб турибди. Бу миллат ва ватанга нисбатан жиноятдир.\nҲозир бизда ўз хусусий инвесторларимиз бўлмагани сабабли, табиий, гап миллион ва миллард долларлик инвестициялар қила оладиганлар ҳақида кетмоқда, инвесторликни давлатнинг ўзи қилмоқда.\nҲозирги босқичда бу ҳам керак, аммо мутлақо етарсиз.\nРуслар айтгандек, поезд кетиб бўлди, лекин уни қувлаб етишдан бошқа иложимиз йўқ. Бу ишга, биринчи навбатда, Россиядаги ўзбек миллиардерлари Алишер Усмонов, Искандар Маҳмудов ва бошқаларни жалб этиш шарт.\nЗамонавий банкчилик системаси яратилмагунча, Ўзбекистонда ҳеч қандай бизнес учун муҳит бўлмайди. Демак, бир дақиқа ҳам вақт ўтказмасдан бу ишда ҳам газга босиш керак.\n“Бирлик” кўрсатаётган ечимларни Ислом Карим ҳеч қачон амалга оширмайди, оширолмайди. Чунки, биринчидан, у бундай нарсаларни тушунмайди. Иккинчидан, бойлар инвестор эканлигига унинг ақли ҳам етмайди, у бойларни ёки олигарх (соддароқ қилиб айтсак, давлат бошқарувини зимдан қўлга олиш иштиёқидагилар) ёки ўзининг қизи каби ўғрилар деб билади.\nДемак, битта йўл бор. Тезроқ бу режимни ўзгартириш. Ҳозир йиллар эмас, кунлар ғанимат.\nЛекин, шуни ҳам унутмайликки, гап фақат Ислом Каримда эмас. Ўзбек миллати, биринчи навбатда, ўзбек зиёлилари, ош ейишдан бошқа нарса билан иши бўлмаганлар тўдасига айлантирилганида. Эркин Воҳид, Абдулла Ориф, Дадахон Ҳасан, Гулчеҳра Нурилла каби миллатчилар миллатни унутганларида, қирғиз фашистлари ўзбекларни тириклайин ёққанда ҳам овоз чиқармаганларида. Мухолифат ичида эса, “митинг қилиш - кўча чангитиш” дейишгача борган 53-54 лақабли хоин Салой Мадамин ва АҚШ Давлат Котиби билан учрашувдек муҳим имкониятдан тўғри фойладаниш ўрнига, Жиззахдаги бир колхоз раиси колхоз бригадирига шапалоқ урганини арз қилиб юрган Толиб Ёқуб каби аҳмоқлар кўпайиб кетганида.\nБироқ, Ўзбек халқи аҳмоққа айланмаган. Юқорида санаб ўтилган фактлар, улар ростдан ҳам фактлардир, миллатга маълум бўлгач, у “Бирлик” Партиясини қўллаб қувватлашига ҳеч қандай шубҳа йўқ.\nҲозир эса, юрт ташқарисига чиқиб кетишга мажбур бўлган милионлаб ўзбекларга мурожаат қиламан: Ватан ва Миллат келажагини ўйласангиз, “Бирлик” сафларига қўшилинг, ёки энг камида, “Бирлик”ни қўллаб-қувватланг.\nАкс ҳолда... Буни энг қисқа шаклда шундай тушунтиришга ҳаракат қиламан. 100 йил аввал ким ўйлабди, Авлиё-Ота, Туркистон, Чимкент ва Ўш каби тарихий ўзбек шаҳарларидан ўзбеклар бутунлай сиқиб чиқарилади деб. Аммо, бугун шундай бўлди ёки бўлмоқда. Ишлар шу йўналишда кетаверса, келажак авлод ўзбеклари Тошкент, Самарқанд, Бухоро, Хива ва Ургенчни ҳам ташлаб кетиб, Россияда русларнинг хизматидаги халққа айланадилар.”Бирлик” бунга йўл бермоқчи эмас, бермайди ҳам.\nЭй, ўзбеклар! Ватан ва Миллат келажагини ўйласангиз, “Бирлик” сафларига қўшилинг, ёки энг камида, “Бирлик”ни қўллаб-қувватланг. Бошқа йўл йўқ!!\n"Бирлик" Партияси раиси


Хайрулла Исматуллаев: Профессор ТЕМУР ХЎЖА ўғли – МУНОСАБАТ\nХайрулла Исматуллаев: Профессор ТЕМУР ХЎЖА ўғли\nPosted on april 9, 2013 by admin under Туркистонлик олимлар\nАҚШдаги Висконсин Университети (University of Wisconsin) Осиё тиллари ва санъати бўлими собиқ ўқитувчиси, халқимизнинг фидойи фарзанди, марҳум профессор Хайрулла Исматуллаевнинг ”Туркистонлик олимлар” туркумидаги мақолаларини эълон қилишни бошлаймиз. 2007-2008 йиллар давомида ”Янги Дунё” саҳифасида ёритилган ушбу мақолаларнинг дастлабкиси профессор Темур Хўжа ўғли (cуратда) илмий ва ижодий ишлари ҳақида.\nТуркистондан чиққан, ота-бобосининг Ватани Туркистон бўлган мунавварлар ер юзида жуда кўп. Улар худди садафга ўхшайди. Кимдир, қандайдир бераҳм куч ипини узиб юборган садаф доналари каби улар ҳамма ерга тарқалиб кетган – Осиё мамлакатларида, Америкада, Оврупода ҳам уларни учратиш мумкин.\nТуркистонликлар Австралия университетларида олий математикадан дарс беришяпти, Япония олий даргоҳларида кимёдан тенги йўқ тадқиқотлар олиб боришяпти, Америка қўшма Штатларининг университетларида дарс бериб, тадқиқотлар олиб бориб, фан докторлари тайёрлашда фаол қатнашишяпти.\nТЕМУР ХЎЖА ЎҒЛИНИНГ СУЛОЛАСИ\nҚуйида мен асли ватани Туркистон бўлиб, тақдир тақозоси билан бошқа юртга бориб қолган бир гуруҳ ватандошлар ҳақида фикр юритмоқчиман.\nФикр билдирмоқчи бўлганим мунавварлар асли Бухородан бўлиб, уларнинг ёш жиҳатидан энг кенжаси Темур Хўжа Туркияда туғилган бўлиб, АҚШнинг Колумбия университетида машҳур олим Эдвард Оллворт (Edward Allworth) раҳбарлигида Ўрта Осиё адабиётига оид докторлик диссертатсиясини ёқлаган. Кейинги ўн йиллардан бери Темур Хўжанинг ўзи Истанбул Коч университетида профессор ўлароқ Ўрта Осиё тиллари ва адабиётлари кафедрасини бошқармоқда.\nТемур Хўжа отасининг шиори: “Ёшларга эьтибор – келажакка эьтибор.”\nШу нарса табиий туюладики, аксарият ҳолларда фарзанднинг қандай бўлиши унинг ота-онаси, атроф-муҳитига боғлиқ бўлади.\nПрофессор Темурнинг онаси Ҳакима хоним – уй бекаси, отаси Усмон Хўжа Бухоро Халқ Жумҳуриятининг раиси сифатида, янгилик учун интилувчан бир жадид сифатида шунчалик кўп янгиликлар қилганки, ўша даврдаги унинг халқ учун, ёш авлод учун қилган ижобий фаолиятини асрлар тоши билан ўлчаса бўлади. 1921-22 йилларнинг ўзида юзлаб илмга чанқоқ талабалар Германия, Туркия ва бошқа мамлакатларга ўқиш учун давлат ҳисобидан юборилганлар. Ўша ёшлар фақат Бухородан эмас, балки бутун Туркистондан бўлганлар. Ўша ёшларнинг кейинчалик физика, техника, геология, иқтисод, қишлоқ-хўжалиги, социология, медицина каби фанлар доктори бўлиб етишишларида Файзулла Хўжаев, Фитрат билан бирга Усмон Хўжанинг қўшган ҳиссаси ниҳоятда катта бўлган эди. Шу кунларгача Ўрта Осиё мамлакатларида ишчи-дехқон оиласидан чиққан ёшларни ҳукумат ўз ёнидан, беғараз, бунчалик катта миқдорда ғарбий Оврупо мамлакатларига юбориб ўқитмаган.\nАйрим ўқувчилар менга эьтироз билдириб, ” Мустақилликнинг биринчи йиллари Ўзбекистон ҳукумати ҳам ёшларни ўқиш учун чет элга юборди-ку!”- дейишлари мумкин.\nТўғри, ўз рақибларини йўқ қилиб, мутлақ ҳоким бўлгач, И.А. Каримов вилоятларга ўз яқинларини бошлиқ этиб тайинлаганди.\nЯна шу ҳам тўғрики, кейинчалик шу “тўда” боши вилоятлардаги бошлиқларнинг фарзандларини чет элга ўқиш учун юбора бошлади. Лекин кутилмаганда, бу тадбир И.А. Каримовнинг ўзи томонидан тўхтатиб қўйилди.\nСабаби: И.А. Каримов тўдаси юборган бу ёшлар гарчи бой оиладан, ҳозирги ҳукуматни тебратаётган оилалардан бўлсалар-да, уларнинг ярмидан кўпи ватанга қайтишдан бош тортишган эди. Ҳатто шу, ўзига тўқ оила фарзандларининг ҳам И.А. Каримов “жаннат”ида яшамасликка ҳаракат қилишлари бу “тўда”нинг келажаги йўқлигидан далолат беради.\nУсмон Хўжа, Файзуллла Хўжа, Фитрат домла хорижга ўқиш учун юборган ёшлар хозиргача тилларда достондирлар. Уларнинг кўпчилиги ўзи танлаган илм соҳасида катта илмий тадқиқот ишлари олиб бориб, янгиликлар яратганлар, фан доктори, профессор илмий даража, илмий унвонларга эга бўлганлар.\nЎқиш учун И.А. Каримов тўдаси чет элга юборган талабалар билан Усмон Хўжа, Файзулла Хўжа ва Фитрат домла чет элга юборган талабалар ўртасида осмон билан ерча фарқ бордир.\nТемурнинг отаси Усмон Хўжанинг айрим тадқиқотлари\n20-йилларнинг бошида Усмон Хўжа ўз ғоясини тарғиб этиш мақсадида, кўплаб мақолалар ёзди: “Афғонистон ва Туркистон”, “Миллият ва Болшевизм”, “Болшевиклар ва Дехқонлар”, “Туркистонда турк адабиётининг мафкуравий тахаввулларина умумий бир назар”, “Тротски, Тротскизм”, “Бухоро Жумҳурияти (Эски Бухоро Жумҳуриятининг тузилишига оид)” ва бошқа муҳим мақолалари “Ени Туркистон” журналининг 1927-31 йил сонларида эьлон этилганди.\nУсмон Хўжа 1927 йилда-ёқ шоир Чўлпон ижодига энг тўғри баҳо берган мунавварлардан бири ҳисобланади.\nУСМОН Хўжа – шоир Чўлпонни биринчи бўлиб ҳимоя қилган инсон\n1927 йилдан бошлаб Усмон Хўжа ўз фикрдоши Мажидиддин Аҳмад билан бирга Истанбулда “Ени Туркистон” [”Янги Туркистон”] журналини чиқара бошлаганди.\n“Янги Туркистон” журналининг 1927 йил 1-сонида Усмон Хўжанинг\n“Туркистонда турк адабиётининг мафкуравий тахаввулларина умумий бир назар” номли назарий аҳамиятга эга бўлган мақоласи ўрин олган.\nБу мақоланинг муҳимлиги шундан иборатки, унда Усмон Хўжа Советлар томонидан қаттиқ танқид қилинаётган шоир Чўлпонни биринчи бўлиб ўз ҳимояси остига олганди.\nУсмон Хўжанинг ўша мақолада ёзишича, “миллият мафкурасида халқчилик асослари”нинг куртаклари кўрина бошлаган ва бу адабиётда ҳам ўз ифодасини топган. [Усмон Хўжа, ўша мақола, 27-бет].\nУсмон Хўжа мақоласида Чўлпон қаламига мансуб “Халқ” ва “Зиёи камар” шеьрларини келтириб, таҳлил этади. “Халқ” шеьрини “миллият мафкурасида халқчилик асосларини” кўрсатиш учун келтириб, бу шеьр хусусида яна шуларни ёзади: “Бу даврнинг махсулларидан ўлан [=бўлган] бир ганч [=ёш] шоир умиду имон хусусинда сўйладиги “Халқ” унвонли шеьрини дарж айладим [=қайд этдим]. Токи Туркистон халқининг бу кунги ҳақиқий туйғуларина қорилар, яқиндан ошно (б)ўлсунлар”. [Усмон Хўжа, ўша мақола, 27-бет].\nУсмон Хўжа шоир Чўлпон шеьриятига оид фикрларини жамлаб, “идрок эттигимиз бу давраи адабия Туркистоннинг истиқболи учун пек муҳим ҳаётий бир даври адабидир. Бу давра улғая!”- деб, башорат қилган эди. [Усмон Хўжа, ўша мақола, 228-бет].\nУсмон Хўжа ўзбек ва форс тилларида шеьрлар ҳам ёзган. Унинг шеьрларидан намуналарни ўғли профессор Темур отаси Усмон Хўжага бағишланган тўпламда нашр этганди. (Қаранг: Reform Movements in Turkistan: 1900-1924; SOTA, Haarlem, Netherlands, 2001, str.433-435)\nПроф. Темур Хўжанинг машҳур амакиси Файзулла Хўжа ва унинг Темур Хўжага руҳан таьсири ҳақида ёзиш ортиқча бўлса керак, деб ўйлайман. Чунки бу буюк инсонни билмаган киши Ўрта Осиё минтақасида топилмаса керак.\nТемур Хўжа мана шундай буюк мунавварларнинг руҳий қуршовида етишди. Гарчи отаси Усмон Хўжа 1968 йили Туркиянинг Истанбул шаҳрида вафот этган бўлса-да, у ўз олий ўқишини АҚШнинг мащҳур Колумбия университетида профессор Эдвард Оллворт ((Edward Allworth) раҳбарлигида бошлаб, 1982 йили “Совет Ўрта Осиё адабиётида Сталиндан сўнгги давр: қозоқ ва ўзбек бадиий насрида миллий ўзига хослик” номли докторлик диссертациясини шу олим раҳбарлигида ўз вақтида муваффаққиятли ҳимоя қилган эди. [Қаранг: Timur Kocaoglu, Nationality Identity In Soviet Central Asian Literature: Kazakh and Uzbek prose fiction of the post-Stalin Period. Submitted in partial fulfillment of the requirements for the degree of Doctor of Philisophy in the Graduate School of Arts and Sciences, Columbia University, 1982.]\nТемур Хўжанинг иш жойлари\nТемур Хўжа “ОЗОДЛИК” радиосининг Мюнхен шаҳрида жойлашган идорасида 18 йил (1977-1995) ишлаб, Ўрта Осиё республикалари мустақиллик эьлон қилганларидан сўнг, 1995-йилдан кейин “ОЗОДЛИК” радиосининг идораси Прага шаҳрига кўчди. Бироқ Прага шаҳрига бориб ишлашдан Темур Хўжа Истанбулда университетда ишлашни афзал кўрди.\nШундан сўнг профессор Темур Хўжа Истанбулдаги Коч университети қошидаги Ўрта Осиё туркий тиллари ва адабиётлари кафедрасини қабул қилиб, мана шу олий ўқув даргоҳида ёшларга таьлим бериб келяпти. Энди Проф. Темур Хўжанинг ўзи бакалавр, фан докторлари етказиб чиқариш ишида жонбозлик кўрсатяпти.\nПроф. Темур Хўжа университетда дарс бериш билан бирга жуда кўп илмий тадқиқот ишлари олиб боряпти. Темур Хўжа қаламидан чиққан илмий тадқиқотларни 3 гуруҳга бўлиб, тадқиқ этиш мумкин бўлади: (а) адабиёт, Ўрта Осиё Туркий адабиёти; (б) тил, дунё туркий тиллари; (ц) жамият, саньат тарихи.\nПрофессор Темур Хўжанинг илмий ишларига бир назар\nПрофессор Темур Хўжанинг илмий ва адабий қизиқишлари ҳам раҳматли отаси Усмон Хўжа қизиқишларини эслатади. Темур Хўжа ҳам отаси изидан бориб, буюк шоиримиз Чўлпон ижоди ҳақида тенги йўқ тақиқотлар яратган.\nПрофессор Темир Хўжа ўзининг “Яҳё Камолнинг шеьрига илмий чоғимиз етарлими? (“Turk Edebiyati” журнали, 238-сон, 51-53с.) номли мақоласида Чўлпон билан Яҳё Камол ўртасидаги муносабатга тўхталиб ўтса, “Чўлпоннинг шеьрларида табиат ва ҳуррият туйғуси” номли бошқа бир тадқиқотида (турк тилида, “Turk Edebiyati”, Aralik 1993, 242-сон, .41-45с) шоир Чўлпоннинг “Куз” шеьрининг О.О. Шарафиддинов нашри билан (Чўлпон, Яна олдим созимни, Тошкент, 1991, 414-бет; нашрга тайёрловчи – Озод Шарафиддинов) бу шеьрнинг асл нусхасини қиёслайди. Профессор Темир Хўжа шоирнинг бу шеьри “Яна олдим созимни” тўпламида янглиш ўқилганлигини мисоллар билан исботлаб беради. Чунончи, бу шеьрнинг Тошкент нашрида:\nКуз қўшини – оғу булут ўқларни. – деб хато ўқилган.\nБу сатр аслида:\nКуз қўшини оғу толиқ ўқларни,- деб ўқилиши лозим эди деган тўғри хулосага келади тадқиқотчи.\nАсосий мавзудан бироз чекиниш\nТаъқиқлар, ман этишлардан кейин, Чўлпон асарлари тўпламининг “Яна олдим созимни” номи остида босилиб чиққанида, О.О. Шарафиддиновнинг яқин кафедрадошларидан бири “Шунча қийинчиликлардан кейин, арзон нархда чиққан бўлса ҳам, Озод Обидович масьул муҳаррирлик қилган Чўлпон китобини халқ кўп сотиб олаётгани йўқ,” деб қолди.\nМен ёшлари анча жойга борган, кўпни кўрган мутахассислардан бунинг сабабини сўрадим. Улар айтишдики, масьул мухаррир шоир Чўлпон шеьрларининг анчагина ўринларига ўз “тафтиш” қаламини текказиб чиққан. Шу сабабли аксарият шоир мухлислари бу нашрдан хурсанд эмаслар. О.О. Шарафиддиновнинг қўли теккан бу нашрнинг сотилмаслигининг сабаби шудир.\nТошкент Давлат университети ўзбек адабиёти кафедрасида узоқ йиллар давомида Ботирхон АКРОМОВ исм-шарифли олим, мулойим касбдош, тўғрисўз инсон ишлаган эди. Адабиёт кафедрасининг мажлисларидан бирида бўлиб ўтган шоир Чўлпон шеьриятига бағишланган баҳсда Ботирхон Акромов Озод Обидович Чўлпон шеьриятини яхши тушунмаслиги ҳақида гапирган. Тамом, Вассалом! Бўлган гап – шу.\nШундан кейин О.О. Шарафиддинов турли органлар ёрдами билан Ботирхон Акромовни ТошДУдан кетишига эришди. Б. Акромов каби буюк олим, тўғрисўз инсонни Тошкент Политехника институтининг Этика, Эстетика кафедраси тезликда ишга олди. Бир йил ўтмай Ботирхон Акромов фан доктори бўлиб, ўнлаб китоб, илмий тадқиқотлар қилди.\nТемур Хўжа ўзининг ХХ аср (1920-1996 йиллар) ўзбек шеьриятига бағишланган “Замонавий ўзбек шеьри” номли ишида (”Chog’dosh O’zbek She’ri”, “TurK Dunyosi”, Til va adabiyot jurnali, 1996, 1-сон) ХХ аср ўзбек шеьрияатини даврлаштирган ҳамда 16 та шоир ва 2 та шоира асарларидан (асл нусхада туркча таржимаси билан) намуналар берган (Шу журнал, 1996 йил, 1-сон, 9-51 бетлар).\nБу ишида ҳам Темур Хўжа шоир Чўлпон ижодига қайтиб, шоирнинг “Кўнгул”, “Халқ”, “Бас, энди”, “Куз”, “Гўзал Туркистон”, “Кишан” ва “Тўфон” шеьрларини асл нусхада ва туркча таржималари билан илмий ишига илова қилган.\nПрофессор Темур Хўжанинг қайд этишича, Чўлпоннинг “Кўнгул” шеьри “дунёдаги бутун қардош туркий халқлар шеьриятининг балки энг гўзал 50 шеьридан биридир.(”Чоғдош ўзбек шеьри”, 5-бет).\nПрофессор Темур Хўжанинг Туркистон, ўзбек адабиётига оид яна бир қатор тадқиқотлари борки, улар тадқиқотчиларнинг нигоҳидан четда қолмаслиги керак. Масалан, “Туркистон туркий адабиётида замонавий ҳикоя ва романнинг туғилиши” (”Turkluk Arastirmalari Dergisi”, 1987, No.2, 145-54); “Замонавий ўзбек адабиёти“[”Cagdas O’zbek Edebiyati”, IN: Turk Dunyasi El, vol.3, s.756-68, Ankara, Turk Kulturunu Arastirma Enstitusu);” Мағжон шеьрларида қуёш, оташ ва олов”. ИН: Turkdebiyati, Istanbul, 1994 yil, No.243.\nТЕМУР Хўжанинг ТИЛШУНОСЛИККА ОИД ИШЛАРИ.\nПрофессор Темур Хўжанинг тилшуносликка оид китоблари, илмий тадқиқотлари, ранг-баранг ва хилма-хилдир. У ўз тадқиқотларида ер шаримизнинг Осиё ва Оврупо қитьаларида жойлашган ва кам ўрганилган туркий тилларни ўрганишга, тадқиқ ва тавсиф этишга ҳаракат қилади.\nУнинг қаламига мансуб ”Бугунга қадар билинмаган бир турк лахчаси” номли илмий тадқиқоти (Beshinchi Milletler arasi Turkoloji Kongresi, Istanbul, Eylul 1985, vol.1, s.77-87) va ”Karay” китоби [Timur Kocaoglu, Karay. The Trakay Dialect. Languages of the World, LINCOM EUROPA, 2006 yil] муҳим саналади.\nКАРАЙ тилидан қўлланма\nПрофессор Темур Хўжанинг “КАРАЙ” китоби 242 саҳифадан иборат бўлиб, унда Кириш (1-9 бетлар), Фонология (9-15), Морфология (15-36), Синтаксис (37), Жумлалар ва Намуна Матнлар (39-156), Иловалар (139-231) ва Кўрсаткичлар (232-242) берилган.\nКАРАй тилининг учта шеваси бор: (1) Тракай шеваси; (2) Халич-Лутск Карай шеваси (Бу шевада Полшада жойлашган Карайлар гаплашади); (3) Қрим Карай шеваси (Бу шева – Украинада яшайдиган Карайлар шеваси).\nТемур Хўжа Литвада яшайдиган Карай халқининг Тракаи шевасини ўз китобида ўрганган.\nТемур Хўжа ўрганишни мақсад қилиб олган тил Туркий тилларнинг ғарбий қипчоқ гуруҳига мансуб бўлиб, у туркшунослар томонидан икки хил номланади: КАРАЙ – КАРАЙИМ.\nПрофессор Темур Хўжа мазкур китобида бу сўзларнинг этимологиясини беради. Унинг таькидлашича, “карай” / “караим” сўзи Хебру (=Hebrew) тилидаги “ўқимоқ” маьносини билдирадиган “қара” дан келиб чиққан; “қараи” – бирлик; “қараим” – кўплик.\nЎтган асрнинг 60-йилларидан караим тилига оид фақат полшалик олим Заячковски (Zajaczkowski Wlodzimierz)нинг бир-икки ишини марказий кутубхоналардан топиш мумкин бўларди.\nПрофессор Темур Хўжанинг “КАРАЙ” китобини батафсил тавсиф этаётганлигимдан мақсад битта – Туркий тиллар қанчалик бир-бирига яқин, тушунарли эканлигини кўрсатиш. Темур Хўжа бу китобида Карай тилининг икки шевасидан 950 та кичик матн бериб, уларнинг инглизча таржимасини ҳам беради. Биз бу ўринда Карай тилида фақат 1-2 мисол олиб, уларни ўзбекча таржимаси билан қиёслаб кўрамиз:\nКАРАЙ тилида: ЎЗБЕК тилида:\nАчих юзу, қара кўзу, Очиқ юзи, қора кўзи,\nЭски адет да Турк сўзу. Эски одат ва Турк сўзи.\nЕнгил учат атланганда, Отга минганда, енгил учади,\nҚилич сузлайдир қининда. Қилич сўзлайди қинида.\n[Шу китоб, 151-бет].\nЮҚЛА, УВЛУМ УХЛА, ЎҒЛИМ\nҚуяш энди ингир болду, Қуёш энди ботди,\nИшанчлардан жаним толду. Жоним ишончларга тўлди.\nХануз балқир қуяшимиз, Ҳануз балқир қуёшимиз,\nЯрух болур тирлигимиз. Ёруғ бўлур (тирикчилигимиз) ҳаётимиз.\nЮқла, увлум! Юқла, увлум! Ухла, ўғлим! Ухла, ўғлим!\nЯрих болур тирлигимиз! Ёруғ бўлур ҳаётимиз!\n[Шу китоб, 143-бет].\nПрофессор Темур Хўжа китобида бундай мисоллардан 950 та келтирган.\nБу китобнинг аҳамияти жуда каттадир. Бир неча юз йил асосий туркий тиллар сўзлашиладиган минтақалардан узоқроқда, ўзга қуршовда ҳаёт кечирган, бошқа динни қабул қилган кичик бир халқ тили ўзбеклар учун ҳам тушунарли шаклда сақланиб қолган.\nБу ҳол бизга бир хақиқатни эслатади: Туркий дунёни майда бўлакларга парчалаб ташлаган мустамлакачилар ва уларнинг Туркистон минтақасидаги давомчилари-шогирдларининг ёвуз ниятлари – туркий халқларни кичик бўлакларда сақлаб, уларни эксплуатация қилиш, бойликларини талон-тарож этиш энди амалга ошмайди. Чунки, мехнаткаш халқ энди уйғоняпти, бир-бирини тушуняпти, бир-бирига яқинлашаяпти…\nПрофессор Темур Хўжанинг нашр этилган китоб ва илмий мақолалари шу даражада кўпки, уларни бир мақолада санаб улгуриб ҳам бўлмайди.\nШундай машҳур туркшунос, талабаларга бешта тилда маьруза қила оладиган устоз, туркий шеьриятнинг дидли тадқиқотчиси, туркий тилларнинг нозик билимдони бўлган ватандошимиз билан биз-туркистонликлар ғурурланамиз.\nПрофессор Темур Хўжа қанчалик кўп китоб ёзса, қанчалик тўғри гапни халқ афкор оммасига етказса, Тошкентга ин қуриб олган “тўда” шунчалик ундан қўрқиб, олимнинг исми-шарифини “Тўда Бошининг қора Рўйхати”га киритибди. Мазкур “рўйхат”да 197 та ўзбекистонлик ҳақиқатпарвар, эркпарварлар бордир. Севимли халқ ҳофизи Шерали Жўраевдан тортиб собиқ давлат арбоби, иқтисод фанлари доктори Шукрулла Мирсаидовгача, адибимиз Мамадали Маҳмудовдан тортиб халқимизнинг буюк, иймонли шоирлари Муҳаммад Солиҳ, Рауф Парфи, Юсуф Жумагача шу “қора рўйхат”га киритилганлар. Бу – табиий бир ҳол. “Тўда Боши”нинг рўйхатига ўз халқини, ўз юртини севувчи туркистонликлар киритилмаса, ўз касбининг усталари киртилмаса, ким киритилади?!\nПрофессор Темур Хўжа амакиси Файзулла Хўжанинг ўлдирилиши, отаси Усмон Хўжанинг қувғин қилиниши ва ниҳоят “Тўда боши” томонидан ўз исми-шарифининг “қора рўйхат”га киритилиши – шунча кўргиликлар бир инсонга кўплик қилмасмикин?! Лекин Темур Хўжа булар ҳақида бирор марта гапиргани, шикоят қилгани йўқ. Олим бутун аламини иш билан оляпти. У янги режалар тузиш, китоблар нашр этиш билан банд. Бироқ Темур Хўжа ҳеч вақт зулмга бефарқ бўлмаган. Ахир қандай қилиб, Юртни бузаётган, бойликларини очиқдан-очиқ талон-тарож қилаётган, ватансеварларни йўқ қилаётганларга, шу кунги муттаҳамларга бефарқ бўлиш мумкин?!\nБефарқ бўлмайди, бефарқ бўлиши мумкин эмас?! Отаси Усмон Хўжанинг, амакиси Файзулла Хўжанинг ва бу йўлда минглаб қурбон бўлганларнинг руҳлари зулмга бефарқ бўлишга рухсат бермайди!\nОлим ва таржимон Темур Хўжа ўзининг шу кунларда қилаётган ишлари хақида бизга кичик бир маьлумот берибди:\n“Мен шу кунларда шарқий Туркистонлик ёш ёзувчи Нурмухаммад Ясин Оркеснинг ҳикояларини Туркия турк тилига айлантириб, бу ҳақда кичик бир китоб нашри билан бандман.\nБалки эшитгандирсиз, Нурмухаммад Ясин Оркеш (6 март 1974 йилда туғилган), 24 март 2004 йилда “Ёввойи каптар” номли бир ҳикоя ёзган ва шу ҳикояси “Қашқар Адабиёти” журналининг 2004 йил май сонида чоп этилган. Лекин Хитой ҳукумати 2004 йил ноябр ойида ёш ёзувчини “бузғунчи, миллатчи”деб,10 йил қамоқ жазосига ҳукм этган… Бу уйғур тилидаги “Ёввойи каптар” ҳикояси жуда ҳам зўр, худди Чўлпон ёки Фитрат асарларидаги каби кучли мажоз (метафора)га эга….”\nМана шундай ватандошимиз Темур Хўжа. Бир соат бўш вақтини бекор ўтказмайди, у доимо фойдали иш билан банд. У ҳадсиз туркий дунёнинг ҳар бир қисмини бир бутунлик деб ҳисоблайди. Туркий дунёнинг бир қисмидаги қайғу – унинг қайғуси; бошқа бир қисмидаги шодлик унинг ҳам шодлигидир.\nБизнинг назаримизда, “тўда”бошиларга эгилиб, ҳақиқатни халқимиздан яшириб юргандан кўра, Хақ ва хақиқат томонда бўлиш нақадар гўзалдир!\nБуюк Чўлпоннинг ушбу шеьри ўз мухлисига атаб ёзилгандек туюлади:\nЭга бўлоқ – мумкин эмас!\n(Чўлпон, Виждон эрки)\n(Хайрулла Х. Исматулланинг “Ўзбек тили, 3-жилд: Олий курс” китобидан олинди).\n← Хуршид Даврон: АМИР ТЕМУР САБОҚЛАРИ\nХосият Рустамова: МЕН ҚАЕРГА ЖОЙЛАШГАНМАН? →


16:38 / 27.09.2017\nБугунги кунда “Ўзбекистон ҳаво йўллари” МАКнинг “Боинг 767” русумли иккита йўловчи самолётини транспорт самолётига айлантириш бўйича Американинг “Боинг” компанияси билан келишувга эришилган. Бундан ташқари, яқин йилларда яна 2 та “Боинг 787-Дримлайнер” йўловчи самолётларини харид қилиш борасида битим тузилган. Бу ҳақда Халқаро Пресс-клубнинг навбатдаги мажлисида Ўзбекистон Ташқи савдо вазири Элёр Ғаниев маълум қилди.\n“Боинг 767” йўловчи самолётлари юк ташиш мақсадида қайта таъмирланиб, транспорт самолётларига айлантирилганидан сўнг, улар ёрдамида янги узилган сабзавотлар, меваларни АҚШга етказиб бериш имкони пайдо бўлади. Ушбу самолётнинг ҳар бири 60 тонна юкни Америкадаги буюртмачиларга ўз вақтида етказиб бера олади. Шу билан Ўзбекистоннинг табиий, гени ўзгартирилмаган қишлоқ хўжалиги маҳсулотларини Америка бозорида сотиш имкони пайдо бўлади”, - деди Ташқи савдо вазири.\nУнинг айтишича, Нью-Йоркда бўлиб ўтган Ўзбек-Америка бизнес форумида Ўзбекистоннинг нафақат уран каби маҳсулотлари, балки тўқимачилик, қишлоқ хўжалиги маҳсулотларига қизиқиш билдирилган.\nҒаниевга кўра, бизнес-форумда нафақат Америка, балки Канададаги йирик тадбиркорлар ҳам иштирок этишган.\nбизнес-форум Элёр Ғаниев ХПК


Мўйноқда “Қўқон боғи” яратилди — 21asr.uz\nОрол денгизи муаммоси... Бу ибора ўтган асрнинг охирги чорагидан бери то ҳозиргача нафақат Ўзбекистон, балки дунё жамоатчилигини бирдай ташвишга солиб келяпти.\nҚачонлардир Мўйноқ соҳилларида ўйноқлаган тўлқинлар ортга чекина-чекина қум барханларига фожиа чизгиларини йиллар ора тушириб келгандек гўё. Жайхун ва Сайхунни эмиб қудратга энган бу улкан, поёнсиз уммон ҳақидаги соғинчли ҳикоялар бугунги кун ёшлари учун эртакдек туюлади. Аммо тарихий ҳақиқат шуки, бунинг барчаси инсоният кўз ўнгида кечди. Нечоғлик аламли бўлмасин, ер юзида “харитага кирмаган саҳро” пайдо бўлди. Шу ўринда Президентимиз Шавкат Мирзиёевнинг БМТ Бош Ассамблеясининг 72-сессиясида сўзлаган нутқидаги мана бу таъкид бот-бот ёдга тушаверади: “Мана, менинг қўлимда – Орол фожиаси акс эттирилган харита. Ўйлайманки, бунга ортиқча изоҳга ҳожат йўқ...”\nДавлатимиз раҳбари 2018 йилнинг декабрида Олий Мажлисга қилган Мурожаатномасида Оролни қутқариш, унинг қуриган ҳудудида дарахтзорлар барпо этиш, жумладан, шу йилнинг ўзида 500 минг гектарлик ўрмон яратиш зарурати борлигига алоҳида эътибор қаратган эди. Шундан сўнг Оролбўйи минтақаси чинакам фидойилар маконига айланди, десак муболаға эмас. Айниқса, моҳир муҳандислар саъй-ҳаракати ўлароқ чўл қаъридан сув чиқарилгани, шўх-шодон булоқмисол отилаётган обиҳаёт тасвирларини кўрган ҳар бир кишининг кўзларига беихтиёр қувонч ёшлари келгани рост. Қушлар, борингки, наботот дунёси қайтаётгани рост...\nҲозирда Орол денгизининг қуриган ҳудудини саксовулзорга айлантириш, иссиқлик ва сувсизликка чидамли дарахт ниҳолларини экиш ишлари авжида. Табиий иқлим шароитининг бузилишидан азият чекаётган Мўйноқ шаҳарчасида ҳам катта ишлар амалга оширилмоқда. Бунинг учун аввало бир неча юз километр узоқликдан тоза ичимлик суви қувурлари тортилди. Кўплаб янги тиббиёт муассасалари қуриб, фойдаланишга топширилди.\nБундай хайрли ишларга нафақат қорақалпоғистонликлар, балки республикамизнинг турли ҳудудларидан келган минглаб кўнгиллилар бош қўшмоқда. Қувонарли томони, чекилган риёзат мева бера бошлади. Куни кеча минтақада кечаётган жараёнларни бевосита жонли ёритишни мақсад қилган Халқаро пресс-клуб аъзолари умидбахш муждани улашди. У ҳам бўлса, сал бурун қадалган саксовул уруғларининг нишона берган сурати эди. Тикиласиз, томоша қилиб тўймайсиз, назарингизда ниш урган саксовул эмас, бамисоли бойчечакка ўхшаб-ўхшаб кетади. Фарқи, қор ўрнига қумни ёриб чиққан ниҳолча. Демак, Орол уйғоняпти, мовий тўнини яшилга алмашлаяпти. Инсон кўмагини бугун ҳар қачонгидан-да кўпроқ ҳис қилаяпти.\nНият ила суқсанг таёқ...\nБошда айтганимиздек, Оролни қутқариш кампаниясида минглаб жонкуярлар қатнашмоқда. Ўзбекистон давлат санъат ва маданият институти Фарғона минтақавий филиали ўқитувчиси Рашидхон Шукуров ҳам ана шундай кўнгилли жонкуярлардан бири. Асли мутахассислиги тилшунослик бўлган қаҳрамонимиз Орол чекиниб, қум бўҳрони хавотирга соладиган Мўйноқ шаҳарчаси, тоза ичимлик суви муаммосидан азият чекаётган мўйноқликлар тўғрисида кўплар қатори ўйлаб юрарди. Ҳаттоки бир неча бор Қорақалпоғистонга бориб, Орол денгизининг сувсиз қолган ҳудудида дарахт экиб, боғ барпо этиш хусусида ҳам бош қотирди. Аммо қандай қилиб? Кун сайин нами қочиб, қақшаб бораётган тупроққа қай бир ниҳолни, уруғни эксаки, униб чиқса. Бунга уриниб ҳам кўрди. Самара бермагач, Фарғонага қайтиб, бу йўналишдаги тажрибаларини такомиллаштиришга аҳд қилди.\nЖараён осон кечмади. Аввалбошда ёру биродар, хеш-ақрабо у қилаётган иш фойдасизлиги, вақтини ҳавога совураётганини кўп бора уқтиришга тиришдилар. Аммо олим мақсадидан қайтмади. Шўр ва унумсиз тупроққа чидамли ниҳолларни тоблаш йўлларини қидиришдан чарчамади.\n– Излаган имкон топар деган ҳикматни халқимиз зап топиб айтган-да, – дейди педагог. – Ўрганишни теракнинг “Калифорния” навидан бошладим. Бу орада Калифорния ҳамда Хитой тераги, қоратол қаламчалари, бодом, Кан гули ва топинамбур картошкаси туганаклари яна бир нечта маҳаллий мевали ва манзарали дарахт кўчатларини синовдан ўтказгач, Мўйноққа йўл олдим. Тажрибам ўзини оқлади: қаламчалар бўй чўза бошлади.\nЧамалаб кўринг, Фарғона водийси қайда-ю, Мўйноқ қайда. Йўл олис, ниҳоллар эса ҳали нозик. Бунисига ҳам майлику-я, Қорақарпоғистонга борсанг, “Келинг, кекса одам экансиз, мана сизга фалон гектар ер, ниҳолни қадаб боғингизни барпо этаверинг, раҳмат сизга”, дегувчи мард топилармикан?.. Рашидхон Шукуровда ана шундай ҳадик ҳам йўқ эмасди.\nАхийри, ўйлаб-ўйлаб Ўзбекистон давлат санъат ва маданият институти ректори, филология фанлари доктори, профессор Иброҳим Йўлдошевдан маслаҳат олишга қарор қилди. Институт раҳбари бу таклифни эшитгани ҳамоно хайрли ташаббусни қўллаб-қувватлашини, қандай ёрдам керак бўлса, барчасини институт жамоаси ўз зиммасига олишини айтди. Бу ёғига ишлар тезлашди. 100 минг туп мевали ҳамда манзарали дарахт кўчатлари махсус юк машинада Мўйноққа жўнатилди...\nУ ёқда эса “Мўйноқда боғ яратамиз”, дея Фарғонадан келаётган ҳашарчилар дарагини эшитган Мўйноқ туман ҳокими Сайловбой Данияров қулочини кенг ёзди: Мўйноқнинг Оролга қўшилиб кетган еридан нақ 4 гектар жойни боғбонларга ажратиб берди.\n– Бу ташаббусдан бошимиз кўкка етди, – дейди ҳоким. – Зеро, давлатимиз раҳбари ҳам ана шундай тадбирларни қўллаб-қувватлаш кераклигини таъкидлаб, Мўйноққа қилган ташрифи чоғида Орол ҳудудида кўплаб кўчатлар экиш лозимлигини, бу денгиз бўйи табиатини қайта тиклашга ҳамда атрофдаги аҳоли саломатлигини муҳофаза этишда муҳим аҳамиятга эга эканини уқтирган эди. Туман аҳли номидан бу ишга бош қўшганларга ўз миннатдорлигимни билдираман.\nЎзбекистон давлат санъат ва маданият институти ҳамда унинг Фарғона ва Нукус минтақавий филиаллари ходимлари, талабаларнинг бир неча кунлик саъй-ҳаракатлари натижасида Мўйноқда каттагина боғ барпо этилди. Дарахтзор туман ҳокимининг таклифи билан “Қўқон боғи” номи билан юритиладиган бўлди.\n– Шу тажриба асосида икки-уч йилда Орол минтақасида миллионлаб кўчатлар етиштириш мумкин, – дейди лойиҳа муаллифи. – Кўчатлар беш-олти йилда катта дарахт бўлади. Кейин кесиб, қурилиш материаллари олиш, гугурт ишлаб чиқариш фабрикаси қуриш мумкин, бу билан юзлаб иш ўринлари яратилади, чиқиндисидан ўтин сифатида фойдаланилади. Кесилган тўнгаклардан ўсиб чиқадиган сурх новдалар тўрт-беш йилда яна азим дарахтга айланади. Буни ҳам савоб, ҳам тадбиркорлик деса бўлади.\nМингники миллионга уланади\nХайрли ташаббус бошқаларга юқмай қолмади. Энди мамлакатимиздаги қатор олий таълим муассасалари ҳам худди шундай боғ барпо қилмоққа бел боғлаган. Агар Мўйноққа борсангиз, “Қўқон боғи” биқинида Ўзбекистон Миллий университети ҳамда Бердақ номидаги Қорақалпоқ давлат университети жамоаси яратган боғни ҳам кўрасиз.\n– Бу қанотли ташаббуснинг нақадар долзарблигини ва бугун мамлакат миқёсида қўллаб-қувватланаётганидан бошим осмонга етяпти, – дейди Ўзбекистон давлат санъат ва маданият институти ректори Иброҳим Йўлдошев. – Тасаввур қилайлик, республикамизда фаолият юритаётган ҳар бир олий таълим муассасаси ёки ташкилот турли майдонларга 100 минг тупдан кўчат ўтқазса, жами 100 миллион, балки ундан ҳам кўпроқ ниҳол экилиши мумкин экан. Агарда бу ниҳолларнинг 60-65 фоизи тутиб кетса ҳам, ҳудудда каттагина дарахтзор, боғ-роғ ва ўрмон ҳосил бўлади. Шу эмасми, халққа, Ватанга хизмат қилмоқнинг исботи.\nОролбўйи меҳмонларга тўлажак!\nАйни пайтда Мўйноқ туманида кўплаб ишлаб чиқариш ҳамда ижтимоий объектлар барпо этилмоқда. Масалан, Вазирлар Маҳкамасининг 2019 йил 16 январдаги “Қорақалпоғистон Республикасининг Мўйноқ туманини комплекс ижтимоий-иқтисодий ривожлантириш чора-тадбирлари тўғрисида”ги қарори ижроси доирасида маданий дам олиш паркини бунёд этиш учун l0 гектар ер ажратилди. 2 минг томошабинга мўлжалланган амфитеатр, Ёшлар маркази бинолари қад кўтариши режалаштирилмоқда.\nТуризм соҳасидаги ишларни жадаллаштириш йўлида ҳам бир қатор амалий ишлар қилиняпти. Туман марказида “Ҳунармандлар аллеяси” ҳамда “Балиқчилар қишлоғи”ни ташкил этиш лойиҳаси, туман аэропортини реконструкция қилиш каби вазифалар шулар жумласидандир. Келгуси йилдан Нукус-Мўйноқ-Орол денгизи маршрути бўйича самолёт ва вертолётлар қатнови йўлга қўйилиши эса мезбонлар ва меҳмонлар учун ажойиб туҳфа бўлади. Эски кемалар йиғилган жойни эса Кемалар музейи замонавий мажмуасига айлантириш ва мукаммал таъмирлаш учун 3 миллиард 800 миллион сўм йўналтирилади.\nБугун нафақат Мўйноқ, балки бутун Орол атрофи ривожланиш, қайта тикланиш бўсағасида. Насиб қилса, яқин йилларда Оролбўйи гўзал ва дунё аҳли эътиборига тушадиган манзилга айланади.\nБизнес тузилмалари ва назорат органлари: ҳамкорликнинг бевосита мулоқотсиз шакллари кенгаяди\n22 minut avval


45. Э-курс. НАБИ ҒАНИЕВ (1904 -1953) — Teletype\n45. Э-курс. НАБИ ҒАНИЕВ (1904 -1953)\nFrom: Sevara Mashrabzoda\nТаниқли кинорежиссёр, миллий кино санъатимизнинг асосчиларидан бири Наби Ғаниев 1904 йилнинг 29 октябрида Тошкент шаҳрида туғилган.\nНабижондаги кинога бўлган ҳавас Москва шаҳрида уйғонади. У ўзи томоша қилган фильмлари ҳақида жуда кўп ўйлар, таассуротларини дўстлари билан ўртоқлашарди. Тошкентга қайтгач, болалар театрида хизмат қила бошлайди. «Етим», «Ахлоқсиз талаба», «Ёмон табиб» сингари пьесалар ёзиб, шу театрда саҳналаштиради. 1925 йилда янги очилган «Шарқ юлдузи» кинофабрикасига ишга киради. Москвалик кинорежиссёр В. Кравцов Тошкентда «Бахт қуёши» номли фильмнинг суратга олиш жараёнларига уни режиссёр ёрдамчиси вазифасига таклиф этади. Бу бадиий фильм эндигина ташкил этилган «Узбекгоскино» трестининг дастлабки маҳсулоти эди.\nН. Ғаниев рёжиссёр ёрдамчиси сифатида бадиий фильмга мавжуд ҳужжатли фильмлардан Мирзачўлни дастлаб ўзлаштирган ўзбек, рус, қозоқ халқлари дўстлигини ифодаловчи айрим ноёб парчаларни киритишга муваффақ бўлди.\n1927 йилда Н. Ғаниевнинг ижодий куч-қуввати ва ишбилармонлиги эътиборга олиниб, кинофабрика директори лавозимига тайинланади. Студия раҳбари сифатида кино соҳасига ёш миллий кадрларни тайёрлаш ишига алоҳида эътибор қаратади.\nШу йилларда яратилган «Иккинчи хотин», «Соябон арава» сингари фильмларда режиссёр ёрдамчиси, актёр сифатида иштирок этгани унинг малакасини оширди, иқтидорини чархлади. Таниқли режиссёрлар билан ҳамкорликда ишлаш Н. Ғаниев учун катта ижод мактаби бўлди.\nРежиссёрнинг ўзи мустақил постановка қилган биринчи бадиий фильм «Юксалиш» (1931) бўлди. Фильм бир қадар жўн ва содда бўлишига қарамай, унда ҳаёт ҳақиқатини бадиий бўёқларда акс эттиришга уринилгани сезилиб турарди. Бу катта асарлар яратиш усулларини эгаллаш йўлида ташланган дастлабки қадамлар эди. Ҳаёт тажрибаси ортган талантли режиссёр 1933 йилда ўз сценарийси асосида «Рамазон» овозсиз бадиий фильмини суратга олади. 1936 йилда дўсти, маслакдоши киноактёр Эргаш Ҳамраев сценарийси асосида «Йигит» номли фильмни суратга олади. Бош ролни сценарий муаллифининг ўзига ишониб топширади. Бу фильмда Н. Ғаниев қизиқарли детектив элементлардан ўз ўрнида фойдаланиб, асосий диққат-эътиборини қаҳрамонларнинг ички ҳиссётлари, феъл-атворларини таҳлил этишга қаратади. Иккинчи жаҳон уруши йилларида Н. Ғаниев ҳам кўплар қатори ўз ижодий салоҳиятини ёвга қарши кураш мавзусидаги фильмларни суратга олишга қаратади.\n1945 йилда Н. Ғаниев ўзбек халқ эртаклари, достонлари материалларидан унумли фойдаланиб Собир Абдулла томонидан ёзилган сценарий асосида, Тошкент киностудиясида «Тоҳир ва Зуҳра» фильмини суратга олади. Бу фильм ҳануз ўзбек халқи томонидан завқ-шавқ билан томоша қилиниши бежиз эмас. Муаллифлар фольклор мавзулардаги халқчил, қизиқарли воқеаларни саралаб олиб, ғоявий мазмун-моҳиятига кўра тамоман янги асар яратадилар.\n1943 йилда суратга олинган «Насриддин Бухорода» бадиий фильмида Н. Ғаниев постановкачи режиссёр Я. Протазановга иккинчи режиссёр сифатида ёрдам берди. Бу иш истеъдодли ўзбек кинорежиссёри ижодининг юксак чўққиларга чиқишида муҳим босқич бўлди. Шу боис, кейинчалик Н. Ғаниевнинг ўзи Хўжа Насриддин ҳақидаги иккинчи фильм – «Насриддиннинг саргузаштлари» (1946) ни яратишга қўл урди. Бу фильм ҳам миллий кино санъатимизнинг «Олтин фонди»дан ўз муносиб ўрнини эгаллади.\nНафақат ўзбек кино санъати, балки жаҳон кинематографияси ривожига улкан ҳисса қўшган бу ажойиб инсон жуда эрта, ижодининг энг гуллаган даврида – 1953 йилда 49 ёшида вафот этди. Унинг ижоди халқимизга ҳануз ҳушчақчақ кайфият, кўтаринки руҳ ва эстетик завқ-шавқ бағишлаб келади.\nН. Ғаниевнинг миллий маданиятимиз, кино санъатимизни юксалтиришдаги хизматлари давлатимиз томонидан муносиб баҳоланган. 1944 йилда унга Ўзбекистонда хизмат кўрсатган санъат арбоби фахрий унвони берилган.\n2000 йилда Мустақил давлатимизнинг энг нуфузли мукофотларидан бўлмиш «Буюк хизматлари учун» ордени билан биринчилар қаторида тақдирланган.\nАъзам Исҳоқовнинг "Кинематография тарихи" китобидан.\nMay 17, 2020, 17:13


Олимпиада совриндори Элмурат Тасмуродов билан интервью: "Юртбошимизнинг руҳи қўллайди бизни" / Olamsport.com\n14 сен 18:48\nОлимпиада совриндори Элмурат Тасмуродов билан интервью: "Юртбошимизнинг руҳи қўллайди бизни"\nТеглар : Рио-2016Юнон-рум курашиЭлмурот ТасмуродовИнтервью\nЭлмурод Тасмуродов Рио Олимпидаси қаҳрамонларидан бири.\nБу йигит ҳақида исталганча сўз юритиш мумкин. Юнон-Рум кураши бўйича юртимизнинг энг таниқли ва совриндор спортчиси. Унинг инсоний хислатлари ҳам тахсинга сазовор. Камтарин, хушчақчақ, ҳушфел. Бир сўз билан айтганда, ажойиб инсон! Эндигина 24 ёшга тўлган спортчимиз, залворли ютуқларни қайд эта олди. Лекин энг яхши натижаларим ҳали олдинда деб мехнат қилишда давом этаётган ушбу Юнон-Рум кураши устасининг қандай қийинчиликлар ортидан ушбу даражага етишгани мухлислар ва ёш спортчиларимиз учун қизиқ эканлигини инобатга олиб, Унинг курашга кириб келиши, фаолияти, Олимпиада таассуротлари ҳақида батафсил сухбат қурдик.\nNews Arena маълумотномаси\nЭлмурод тасмуродов 1992 йил 12 декабрда Тошкент вилояти Бўстонлиқ тумани Янги овул қишлоғида таваллуд топган. Юнон –Рум кураши бўйича 59 кг вазн тоифасида бахс олиб боради. Ўсмирлар, ёшлар ва катталар ўртасида Осиё чемпиони. Жаҳон чемпионатининг бир неча бор совриндори, кўп карра Гран При турнирлари совриндори. Рио Олимпиадаси бронза медали соҳиби.\nЮртбошимиз хотирамизда мангу қолади\nБиласизми? Хали-ҳануз юрагимга сиғдира олмаяпман. Сўнги кунларгача умид қилгандим. Хеч қандай гап-сўзларга, миш-мишларга эътибор қаратмагандим. Афсуски, бу ҳақиқат бўлиб чиқди. Ушбу инсоннинг биз ёшларга, юртимизга қилган эзгу ишлари ҳақида гапиришга тилим лол! Буни барча халқимиз яхши билади. Қанчалик ушбу инсон билан учрашиб, оқ-фотихасини олишни истаганимизни тасаввур қилсангиз эди. Ўйлайманки, юртбошимиз бутун юртимиз ахолисининг қалбида мангу яшайди. Токиода бўлиб ўтадиган Олимпиадада ҳам бизни руҳлари қўллаб-қувватлашига ишонаман. Насиб қилса, ўшанда албатта олтин медални қўлга киритишга ҳаракат қиламан.\nЮнон Рум курашига ошно бўлган кунингиз...\nАслида, курашга кириб келишимнинг асосий сабабчиси дадам бўлади. У инсоннинг талаби билан ушбу спорт турига кириб келганман. Дастлаб, дзюдо, эркин кураш спорт турлари билан шуғулланганман. Кейинчалик, юнон-рум курашини танлаганман ва хато қилмабман.\nЯхши мураббий муваффақият гарови\nИлк мураббийим Абдурауф ака Яқубов бўлади. Ушбу инсонга мингдан-минг рахмат айтаман. Чунки спортда тетапоя бўлишимга айнан шу инсон сабабчи бўлади. 2008 йилдан терма жамоа таркибига жалб этилганман ва у ерда Рустам ака Қудратов қўл остиларида машғулот ўтказа бошладим. Ушбу мураббийимдан юнон-рум курашининг ўзига ҳос сир-асрорларини ўрганиб, мукаммал формага эга бўлдим. Қолаверса, хали-ҳануз ўрганиб келмоқдаман. Айтишадику, яхши мураббий муваффақият гарови деб. Шундай мураббийлар шогирди эканлигимдан фахрланаман.\nОтамнинг насиҳатлари ғалабага ундаган\nЮқорида айтиб ўтганимдек, дадамнинг хохиш-истаклари билан спортчи бўлганман. Ҳар қандай спортга бефарқ эмас, ҳақиқий ишқибози. Дадам ҳайдовчи бўлган. Кўпроқ машинасини тузатиб, қўллари мой бўлганда, менга кўрсатиб, ўғлим шундай қўлинг мой бўлиб юргани яхшими ёки шинам ареналарда машғулотлар ўтказиб, чет-элларда юртимиз шарафини муносиб ҳимоя қилиш яхшими деб кўп гапирарди. Қолаверса, қаттиққўл ва талабчанлиги ҳам бор. Ҳозирга қадар, назорат қилиб туради. Ёшлигимда эрталаб уйғотиб, машғулот ўташимга мажбур қиларди. Бир кун машғулотлардан қолсам, керак бўлса, калтак ҳам ердим. Машғулотларга бориш учун, 5 км тўқай оралаб юриб, кейин автобусга ўтирардим. Автобус ҳам тўққизта бекат юргандан сўнг, машғулотлар залига етиб борардим. Баъзан автобус бўлмай қолса, деярли пиёда келардим. Қоронғу тушиб кетарди. Қишлоғимиздан ҳар куни ҳар-хил болалар шерик бўларди. Чунки, бир кун борса, қолган куни боришмас эди. Кўпчилик қизиқиб, бориб юришди. Лекин охирига етказа олмадилар. Мен эса, дадамдан қўрққанимдан ҳам хеч қолдирмай борар эдим. Шукрки, дадамнинг орзусидаги спортчи бўла олдим деб ўйлайман. Шукрки, шундай инсонни фарзанди эканман. Ўша вақтдаги талабчанлиги эвазига ҳозирда шундай натижаларга эришдим. Дадмаг биричи машина совға қилганимда ўзимни жуда баҳтиёр хис қилганман. Дастлаб, Спарк машинаси совға қилгандим. Эндиликда Малибуни ҳам дадамга совға қилдим зеро буларнинг барчасини дадамнинг шарофати билан қўлга киритганман.\nОсиё ва Жаҳон чемпионати ҳамда Олимпиада ўртасидаги фарқ ҳақида\nЮнон-Рум кураши, умуман олганда ҳар қандай яккакураш спорт турлари Осиё миқиёсида яхши ривожланган. Деярли кичик жаҳон чемпионати дейилади. Мисол учун, Дзюдода ғолибликка даъво қилиш учун, Европадан Франция, Италия, Россия ва Украина, Америка қитъасидан Бразилия қўшилиши мумкин. Қолгани барчаси Осиё давлатлари, Таэквондо WTF ни олинг барчаси Осиё давлатлари, мана бокс, Россия билан Кубани ҳисобга олмасангиз барчаси Осиёликлар. Юнон-Румда ҳам шундай деб бемалол айта оламиз. Қозоғистон, Қирғизистон, японияликлар қандай кучга эга эканлигини Олимпиада ҳам кўрсатиб қўйди.Яна бир омил, Осиёликлар теҳникага асосланган кураш намойиш этади. Шунинг учун ҳам, шахсан менга бу ноқулайликлар туғдиради.Европаликлар бироз вазминроқ, Лотин америкаси вакиллари эса, жисмоний холатдан мукаммал бўлади. Бундай курашчилар билан бахс олиб бориш эса, менга қулайроқ. Шунинг учун ҳам Осиё чемпионатининг савияси қолганлардан хеч бир жабҳада қолишмайди. Барибир, алоҳида биттасини кўрсатиб айтадиган бўлсак, Жаҳон чемпионатининг савияси кучли, чунки, унда жуда кўп спортчилар иштирок этади. Олимпиадада эса, вазн тоифасида спортчи кам бўлади. Қолаверса, курашда тасодифлар кўп, баъзи кучли спортчилар ҳам арзимас хато билан Олимпиада йўлланмасига эга чиқа олмай қолиши мумкин. Жаҳон чемпионатида эса бундай холатлар бўлмайди.\nЭнг аламли мағлубияти ҳақида\nСпортда доимо ғалаба ва мағлубият ёнма-ён юради. Бу табиий холат. Лекин шундай мағлубиятлар бўладики, уни эсдан чиқариш мушкул бўлади. Фаолиятимда шундай мағлубиятлар ҳам бўлган. 2013 йил Россиянинг Қозон шаҳрида бўлиб ўтган Универсиадада қозоғистонлик Алмат Кедесбаевдан ва 2015 йил Лас-Вегасда бўлиб ўтган жаҳон чемпионатида болгариялик Жаҳон чемпиони Иво Ангеловдан учралган мағлубиятимни ҳазм қилиш жуда оғир кечган. Дарвоқеа, Иво Ангеловни Рио Олимпиадаси йўлланмаси учун кечган бахсда 10:0 ҳисобида мағлубиятга учратиб ўзига хос реванш олишни уддалаганман.\nИнтернет сайтларидан турли ҳил гап сўзларни ўқиб, нотўғри хулосага эга бўлганлар ҳам топилаяпти. Дастлаб, Қозоғистон терма жамоасига жалб қилиниб, ўта олмаган экан. Туркистон шаҳрида ўқийди, ота-онаси ҳам Қозоғистонда яшар эмиш деган гап сўзларнинг барчаси ёлғон ва миш-миш холос! Ота-онам Тошкент вилояти Бўстонлиқ тумани Янги овул қишлоғида истиқомат қилади. Ўзим эса, дастлаб Ангрен пединиститутда ўқиганман. Ҳозирда эса, иккинчи мутахассислик учун, Ўзбекистон давлат жисмоний тарбия институтининг тўртинчи босқичида тахсил олаяпман.\nКураш назарияси ҳақида\nБарибир ҳар бир сохада назария мухим ўрин тутади. Спортда ҳам шундай. Тўғри, барибир амалиётдаги мукаммаллик кўп нарсани англатади. Лекин бу билан назарияни кейинга суриб қўйиш тўғри эмас. Тактик қўлланмалар, рақиб ҳаракатларини тахлил қилиш ғалабанинг асосий гарови ҳисобланади.\nГиламда рақиб, ҳаётда эса дўст\nБаъзи бир рақибларим билан жуда яхши, дўстона муносабатдаман.Баъзан фикрлар алмашамиз. Ҳангомалар қилиб турамиз. Уларнинг орасида Беларусиялик Сослан Довуров, россиялик Лондон Олимпиадаси совриндори Миндиян Семёновлар билан жуда қадрдонмиз. Улар гиламдагина рақиб холос. Табиатан оғир, босиқ ва хушмуомла инсонлар.\nРио Олимпиадаси жуда ҳам эсда қоларли бўлди. Чунки, ушбу тўрт йилликнинг энг катта мусобақасида совриндор бўлишнинг ўзи ҳам катта натижа деб биламан. Лекин бунданда юқори натижани қайд этаман деб мақсад қилгандим. Афсуски, бу сафар буни уддалай олмадим. Лекин медал билан қайтганимга ҳам шукр қиламан. Энг қувонарлиси, Ўзбекистон делегацияси ажойиб натижани қайд этди. Шундан бошим кўкка етди. Делегациямиз аҳиллиги ва бирдамлиги билан барчада яхши таассурот қолдирди.\nКубалик рақиби ҳақида?\nИсмаэл Баррера билан ярим финал беллашувида жуда қўпол хатога йўл қўйдим. Тактика танлашда адашдим. Яъни мураббийлар кўрсатмасини бажара олмадим. Бир оз шошилиб қолдим. У асосан жимоний бақувватлиги эвазига кураш олиб боради. Мен ҳам унинг йўлига тушиб қолдим. Биласиз асосан техник ҳаракатлар орқали бахс олиб бораман. Ўша куни у каби тактика танлаб адашдим. Хабарингиз бўлса, уни Тошкентда 10:0 ҳисобида мағлубиятга учратгандим. Шундай бўлсада, рақибим ғалабани хаққоний қўлга киритди. Ундан ҳам насиб қилса, реванш оламан.\nБронза жангидаги тахликали холат борасида?\nУшбу бахсга рухан толиқиш билан чиққандим. Чунки, ниятим олтин медални қўлга киритиш эди. Ғалабамга ишонгандим. Дастлаб беш баллни қўлга киритдим. Кейин бироз ҳотиржамликка берилдим шекилли.Қолаверса, партерда ҳам камроқ ишлаган эдик. Битта икки баллни қўлга киритди ва партерда тўрт баллни қўлга киритди. Ўшанда, кўз олдимга қилган мехнатларим, гўёки ота-онамнинг йиғлаб турганлари, ишонч билдирган халқимизнинг хафсаласи пир бўлиб, қўл силтаганликлари келди. Шундан сўнг, хушимни йиғиб, яратганни ўзи куч бериб, ғалабани қайтариб олдим.\nКутиб олиш ва халқимиз эътирофи ҳақида?\nБиласизми? Бу даражадаги эътиборни кутмагандим. Нафақат мен барча спортчилар қойил қолди. 20 соатлик учиш мобайнида ҳориб келгандик. Бундай манзарани кўриб чарчоқлардан асар ҳам қолмади. Барибир ватанимизга хеч қайси мамлакат етмайди.\n"News Arena" газетасидан олинди\nАҳмадбек Эшматов суҳбатлашди\n14 сен 21:47:04\nКойл рахмат барчаси учун Элмурод ака. Нукусдан алангали салом барча мухлисларингиз номидан


Аёлларга иш ўрни керак, кимгадир гузар ташвиши тушадур\n27 феврал 2021, Тошкент вақти: 21:51\nЛобар Сирдарё вилоятининг Янгиер туманидаги “Бекажон” фирмаси раҳбари Эркиной Мамажонованинг 30 дан ортиқ аёлни иш таъминлаш учун қўшимча жой сўраб қилган мурожаатлари бир йилдан буён натижа бераётгани йўқ.\n“Бекажон” фирмаси қизларга 7 йўналиш бўйича ҳунар ўргатиш мақсадида ташкил этилган. Ҳозир ўқув машғулотлари фирма раҳбари Э.Мамажонованинг уч хонали уйида олиб борилади.\nЭ.Мамажонованинг айтишича, машғулотларни тўлиқ ўтиш учун хоналар торлик қилади. Чунки дарсдан ташқари ўқув машғулотлари ҳам ўтиш керак. Шу атрофдаги ташландиқ бинони сўраб шаҳар ҳокимига қилган мурожаатлари эса бир йилдан буён натижа бергани йўқ.\nЭ.Мамажонова шу кунгача 500 дан ортиқ шогирд тайёрлаган. Фирмада 8 ишчи бўлиб, улар қизларга тикувчилик, пазандачилик каби ҳунарларни ўргатади.\n“Жой етишмаслиги туфайли дарсларни ўз вақтида ўта олмаганимиз учун баъзан қизлар олдида хижолат бўламиз. Чунки улар ўқиш учун пул тўлайди”, - дейди ишчилардан бири Нафиса Абдураимова.\nМаҳаллий хотин-қизлардан кўпчилиги иш ўрни ташкил этишни сўраб, “Бекажон” фирмасига кўп бора мурожаат қилган. Лекин жой муаммоси туфайли уларнинг бу мурожаатини рўёбга чиқаришнинг иложи бўлмаётир.\nҲозир Э.Мамажанова сўраган бинони маҳалла гузарига айлантириш учун иш бошланган. Аммо бу ердаги хотин-қизлар маҳалла гузаридан кўра янги иш жойини афзал билади.\n“Агар шу ерда ўрни яратилганида икки қизимни Тожикистонга пахта чопиқ қилишга жўнатмаган бўлардим”, - дейди маҳаллий хотин-қизлардан бири.\nЯнгиер шаҳри ҳокими ўринбосари Абдушокир Абдураҳмоновнинг таъкидлашича, ҳоким учун 30 та аёлга иш ўрни яратишдан кўра, 6 минг аҳоли учун гузар қуриш муҳимроқ. Қолаверса, “Бекажон” фирмаси сўраётган бино шаҳар ногиронлар жамиятига қарашли. Унинг ишига ҳоким аралаша олмайди.\nШаҳар ногиронлар жамияти раҳбари Ғайбулла Нуруллаев эса бино ажратиш масаласида ўзига “Бекажон” фирмасидан мурожаат тушмагани, бу бинони маҳалла гузарига айлантириш ишлари аллақачон бошланиб кетганини билдирди.\nАммо фирма раҳбари Э.Мамажонова бино учун Республика ногиронлар жамияти ва вилоят ҳокимлигининг ҳам розилиги олингани, аммо маҳаллий раҳбарлар бунга тўсқинлик қилаётганини таъкидлади.


Ўзбекистонда 4 январь куни кузатиладиган об-ҳаво маълумоти эълон қилинди – Bugun.uz\nЯнгиликлар - 7:07 · 04.01.2022\nЎзбекистонда 4 январь куни кузатиладиган об-ҳаво маълумоти эълон қилинди\n«Ўзгидромет» хизмати 4 январь куни кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, вақти-вақти билан ёмғир ёғади. Шамол ғарбдан 5–10 метр/секунд тезликда эсади, 12–17 метр/секундгача кучайиши мумкин. Ҳарорат кечаси 4–6 даража илиқ, кундузи 7–9 даража илиқ бўлади.\nҚорақалпоғистон ва Хоразм вилоятида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7-12 метр/секунд тезликда эсади, айрим жойларда 18–23 метр/секундгача кучаяди. Ҳарорат кечаси 3–8 даража совуқ, кундузи 0–5 даража илиқ; Устюртда кечаси 10–15 даража совуқ, кундузи 3–8 даража совуқ бўлади.\nБухоро ва Навоий вилоятларида ҳаво ўзгариб туради, баъзи жойларда ёғмир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, айрим жойларда 18–23 метр/секунд гача кучаяди. Ҳарорат кечаси 2–7 даража илиқ, кундузи 3–8 даража илиқ; Навоий вилояти чўл худудларининг шимолида кечаси 3–8 даража совуқ, кундузи 3 даража совуқ–2 даража илиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, баъзи жойларда ёғмир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, айрим жойларда 18–23 метр/секундгача кучаяди. Ҳарорат кечаси 2–7 даража илиқ, кундузи 7–12 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёғмир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, айрим жойларда 18–23 метр/секундгача кучаяди. Ҳарорат кечаси 4–9 даража илиқ, кундузи 6–11 даража илиқ бўлади.\nАндижон, Наманган ва Фарғона вилоятларида ҳаво ўзгариб туради, айрим жойларда ёғмир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 18–23 метр/секундгача кучаяди. Ҳарорат кечаси 2 даража совуқ -3 даража илиқ, кундузи 5–10 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёмғир, қорга айланади. Баъзи жойларга туман тушади. Шамол ғарбдан 7–12 метр/секунд тезликда эсади, айрим жойларда 15–20 метр/секундгача кучаяди. Ҳарорат кечаси ва кундузи 3 даража совуқ–2 даража илиқ бўлади.


Тожикистон Ўзбекистон аҳлини қандай маҳсулотлар билан ҳайратлантирмоқчи\n20:15 / 11.10.2017\nТошкентда 11 октябрда очилган Тожикистон саноат маҳсулотларининг Ўзбекистондаги биринчи кўргазмасида 150 га яқин компания ўз маҳсулотини тақдим қилди. Кўргазма "Ўзэкспомарказ" павильонларида ўтмоқда ва 14 октябргача давом этади.\nКўргазмада қурилиш материаллари, тоғ-кон, машинасозлик ва металлни қайта ишлаш саноатлари маҳсулотлари (саноатда ишлатилувчи портловчи материаллар, алюмин профиллар, қурилиш арматураси) тақдим қилинган.\nЕнгил саноатдан пахта толаси ва матолар, тикувчилик ва трикотаж маҳсулотлари, пайпоқлар, ишлов берилган вет-блю чарми, гиламлар, атлас, озиқ-овқат маҳсулотлари намойиш қилинмоқда.\n"Барча маҳсулотлар сифат сертификатига эга, жаҳон бозори талабларига жавоб беради, ички ва ташқи бозорларда ўз харидорларига эга. Истеъмолчилар томондан бу маҳсулотларнинг сифатига шу кунгача ҳеч қандай эътироз бўлмаган", деб айтилди Тожикистон саноат вазирлигида.\nЎзбекистон саноат маҳсулотларининг биринчи кўргазма-ярмаркаси Душанбеда жорий апрель ойининг иккинчи ярмида ўтказилганди.\nДушанбеда ўтган кўргазмада Ўзбекистоннинг 160 дан кўпроқ компанияси ўз маҳсулотини 4 кун давомида намойиш қилган. Умумий ҳисобда кўргазмада Ўзбекистонда ишлаб чиқарилган 1500 дан кўпроқ номдаги маҳсулот намойиш қилинган.\nКўргазма ва икки давлат тадбиркорлари иштирокидаги форум натижаларига кўра 35 млн доллардан кўпроқ қийматга эга бўлган, ҳамкорлик ҳақидаги 20 га яқин ҳужжат имзоланган.\nСуратлар манбаси: Радио "Озоди"\nТожикистон фуқароси Ўзбекистондан 35 турдаги заргарлик буюмларини олиб чиқиб кетишга уринди\nШавкат Мирзиёев руҳий касалликлар шифохонасини бориб кўрди\n18:07 / 15.06.2018


«АЗАТ БЕРДИШЕВ ФЕНОМЕНИ» ЭССЕСИ » Zlixa Orazimbetovanin' jeke veb sayti\nЖурналист Ш.Уснатдиновтың ҳақыйқый дослық туйғыларына қурылған «Азат Бердишев феномени» эссеси образ жасаўда ҳәм қаҳарманның портретин толық ашып бериўде дыққатқа сазаўар шығармаларының бири. Биз шығарманы оқып отырып дослықтың қәдир-қымбатын сезиндириўине дусласамыз. Ш.Уснатдиновтың шеберлиги, сүўретлеўден дурыс пайдалана билиўи қаҳарманның ким екенлигин бизге толық ашып бериўде жәрдем етеди. Мысалы, журналист мына қатарлары менен Азат Бердишевтиң характерин ашып береди: «Бизлер биринши танысыўымызда ол екинши курсты питкерип атыр екен. Оның менен узақ сөйлесип, айтысып-шертисип болғаннан кейин ҳәр сапары: «сен өзи қаяқтан шыққан бәлесең, бәрин билип баратырсаң ғой» демекши болып туратуғын едим. Ҳәзир де көп ойланаман. Ол жыллары ҳәзиргидей телевизор яки түрли каналлардан тартатуғын транзистор жоқ. Китапханалар да онша бай емес. Кинолардың ең ядымызда қалғаны «Тарзан» менен «Бродяга» болса Азат Бердишев феномени қайсы топырақтан өнип шықты? Ҳаслында «феномен» атамасы грекше сөз болып, русша «явление» яки күтилмеген ўақыяға айтылады. 1960-жылы жаңа 18 жасқа толған өспиримниң көп нәрсени оқып билип қалғанлығына таңланбасқа болмас еди. Ол ўақытта ҳәзирги мектепти питкере сала Америкаға дейин барып, Президентимиздиң компьютер саўғасын алып жүрген жаслар менен үнлес болғаны менен салыстырыў қыйын. Демек, Азат Бердишев өз заманының ең алдыңғы жасларының бири болған. Бизиң ҳәзирги Америкада, Германияда тәлим алып атырған билимли жасларымыздай, өз дәўириниң «илгир» студенти болып жүргенин көз алдымызға келтиремиз.\n«…Университетти питкерип газетада ислеп жүрген күнлери маған: «Сениң тилиң батыр, тилдиң батырлығы жүреклиликтен шығады. Мен гейде қатты айтатуғын сөзимди бүгип қаламан, кейнинен өзимди-өзим жек көрип жүремен» дейтуғын еди. Соң, Қәлли Айымбетовтың мийнетлеринен көширип ядлап алған мынандай халық қосығын айтқаны ядымда:\nАла қайыс ат минсе,\nДушпаннан тилин тартпаса,\nҚылышын алып шаппаса.\nДеген менен мени көтермелеп айтқан сөзлери тийкарынан оның өзине тийисли еди. Ол өзи ар-намыслы, туўған халқы, ели-журты түўе, бийтаныс бир адамның намысы жөнсиз басқыланып атырғанын көрсе, ашыўлы жолбарыстай атлығып шығатуғын, кейнинен көп пушайман жесе де, сол мәҳәлинде қорқыў дегенди билмейтуғын ғайбар жигит еди».\nСондай-ақ, журналист Азат Бердишевтиң туўылған елаты ҳаққында, арзыў-әрманларын былайынша баянлайды: «Өскен жери Халқабад әтирапы. әкеси ертеректе көз жумып, анасының төркини, яғный, дайы тәрепи менен көбирек қатнаста болған. Жарлылықтың, жетпесинликтиң азабын бәримизден де көбирек татқан. Бирақ қатарынан әдеўир алдын ержетип, кеўли сергек, зейинлиликтен болса керек, 1959-жылы Халқабадтағы мектепти питкерейин деп турғанда мектеп басшылары менен келиспей қалып, Нөкистеги Пушкин атындағы мектепке келип, мәмлекетлик имтиханларды жоқары баҳаға тапсырды. Аттестатты усы жерден алып туўры Ташкентке тартып, САГУдиң филология факультетиниң журналистика бөлимине жоқары балл менен өтеди».\nЖурналист қаҳарманның образын ашыў ушын оған байланыслы болған детальлардан пайдаланады. Мәселен, қаҳарманның журналист екенлигин билдириў ушын қағаз-қәлем ҳаққында сюжетлери менен байланыстырады. Яки болмаса сол образдың қандай адам екенлигин билдириў ушын соған сәйкес болған үй дәскелерин сүўретлейди. Қулласы, қаҳарманның образын толық ашыў жолындағы оның басқалар менен болған мәмилесин ҳәм жек көриўшилигин салыстырмалы баянлаў арқалы бериледи.\nШ.Уснатдинов эссениң даўамында Азат Бердишевтың сырлы минезин түсинип жетиў қыйын болса да, оны түсингенин, сондай-ақ Азаттың анасын өз анасындай меҳрибанлығын сөз еткен. Ш.Уснатдинов тәрепинен дөретилген бул шығарма үлкен изленис ҳәм шеберлик пенен шын жүрек төринен дөретилгенин биз эссени оқыў пайытында билемиз. «Азат Бердишев феномени» эссесин оқыған инсан өмирде алдына мақсет қойып жасаўға талпынады. Дурыс эсседе қаҳарманның өмирден түңилиўшилиги де сүўретленген. Бирақ мениңше, қәлеген талант ийесинде ишки сезимлер менен тартыс, түңилиўшилик болып өтеди. Ал, эссени оқып болғандағы ҳалат жақсы көз-қарасты оятады, кеўлинде мен де сол қаҳарман тутқан жолды тутсам деп нийет етеди. Бул пикир дөретпениң мақсетке жеткенлигин билдиреди.\n09 декабря 2017 09:44 211 рет көрилди Комментариялар: 0 Принтер


«Ошиқ» йигитни шарманда қилиш ва ўлим билан қўрқитган шахс қўлга олинди - xabar.uz\n«Ошиқ» йигитни шарманда қилиш ва ўлим...\n09.01.2022 12:11 0 2437\nШу йилнинг 4 январь куни Чортоқ туманида яшовчи 27 ёшли И.А. Наманган вилояти ИИБ бошлиғи номига ариза билан мурожаат қилган.\nУнда 2021 йил ноябрь ойида Чортоқ туманида 20 ёшли А.Д. билан танишиб қолиб, телефон орқали гаплашиб юрганлигини, 2021 йил 30 декабрь куни эса 29 ёшли А.М. унга қўнғироқ қилиб, у танишиб ва гаплашиб юрган қиз, унинг шаръий никоҳдаги хотини эканлигини айтган. А.М шу куни 3 нафар танишлари билан биргаликда у билан кўришиб, 7.000.000 сўм пул талаб қилиб, пулларни бермаса маҳалласига бориб, шарманда қилиб, кейин ўлдириш билан қўрқитиб келаётганлигини маълум қилиб,уларга нисбатан қонуний чора кўришни сўраган.\nШу куннинг ўзида, мазкур ариза юзасидан Наманган вилояти ИИБ ходимлари томонидан тезкор тадбир ўтказилиб, А.М. Чортоқ тумани марказида ўзининг таниши орқали кимёвий ишлов берилган 5.100.000 сўм миқдоридаги пулларни олган вақтида тадбир иштирокчилари томонидан ушланган.\nМазкур ҳолат юзасидан Чортоқ туман ИИБ ҳузуридаги Тергов бўлинмаси томонидан А.М.,га нисбатан Ўзбекистон Республикаси Жиноят кодексининг 165-моддаси 1-қисми (товламачилик) билан жиноят иши қўзғатилган.\nҲодиса 14/06, 16:00\nНаманганда сув омборидаги вазият ўрганилди (фото)\nҲодиса 14/06, 12:13\nНамангандаги сув омбори тўғони остидан сув сизиб чиқаётган бўлиши мумкин (фото)\nТаълим 10/06, 13:25\nПрезидент қарори билан янги институт ташкил этилди


ЎзА - Чегарачиларга эсдалик нишонлари топширилди\n04.09.2016 15:11 Ватан ҳимояси – муқаддас бурч\nЧегарачиларга эсдалик нишонлари топширилди\nТермизда Ўзбекистон Республикаси Миллий хавфсизлик хизмати чегара қўшинларининг бир гуруҳ офицерлари, шартнома асосида хизмат қилаётган оддий аскар ва сержантларни “Ўзбекистон мустақиллигига 25 йил” эсдалик нишони билан тақдирлаш маросими бўлиб ўтди.\nМустақиллик йилларида Президентимиз раҳнамолигида Қуролли Кучларимизда амалга оширилган кенг кўламли ислоҳотлар самарасида мамлакатимиз суверенитети, хавфсизлиги ва ҳудудий яхлитлигини ҳимоя қилишга қодир, замонавий қурол-яроғ, техника ва етук ҳарбий мутахассислар билан таъминланган профессионал миллий армиямиз шакллантирилгани таъкидланди. Бу жараёнда ҳарбий хизматчиларни ижтимоий ҳимоя қилишга алоҳида эътибор қаратилмоқда.\nВатанимиз сарҳадларини, аждодларимиз хоки ётган муқаддас тупроғимизни ташқи таҳдид ва хатарлардан ишончли қўриқлаётган, халқимизнинг улкан бунёдкорлик меҳнатини ҳимоя қилиб, осойишталигини таъминлаётган мард ва жасур чегарачиларимизнинг ғоят шарафли, айни пайтда ўта машаққатли хизматлари давлатимиз томонидан муносиб тақдирланаётир.\nОфицер Фахриддин Саломов ёш чегарачиларга соҳа сирларини пухта ўргатиш борасидаги хизматлари учун II даражали “Шон-шараф” ордени ва “Жасорат” медали билан мукофотланган. Энг улуғ, энг азиз байрамимиз муносабати билан чегарачига “Ўзбекистон мустақиллигига 25 йил” эсдалик нишони ҳам топширилди.\n– Бу рағбат мени Ватан хизматида бўлишга, ёш чегарачиларга касб маҳоратини янада пухта ўргатишга ундайди, – дейди Ф.Саломов. – Ҳарбий қисмларда чегарачилар учун барча қулайликлар яратилган. Ўқув-тактик машғулотларни ўтказиш хоналари замонавий компьютер ва бошқа кўргазмали қуроллар билан жиҳозланган. Шинам ошхона, алоҳида хоналардан иборат замонавий ётоқхона, спорт зали ва спорт майдончалари, кутубхона аскарлар хизматида. Бугун Ватанимиз тинчлиги, сарҳадларимиз дахлсизлигига муқаддас бурч, энг юксак шараф сифатида қаралаётганидан фахрланамиз.\nШартнома асосида хизмат қилаётган кичик сержант Улуғбек Ҳалимжонов бу йил 31 ёшни қарши олди. 12 йилдан буён юртимиз тинчлигини таъминлаш ва муддатли ҳарбий хизмат бурчини ўтаётган аскарларни Ватанга муҳаббат, истиқлол ғояларига садоқат руҳида тарбиялашга муносиб ҳисса қўшиб келмоқда.\n– Ватан ҳимояси муқаддас ва шарафли бурч эканини муддатли ҳарбий хизмат давомида янада теран англаб етганман, – дейди у. – Муддатли хизмат даврида соҳа сирларини пухта ўргандим, билим ва тажрибамни оширдим, жисмонан чиниқдим. Бу менда шартнома асосида хизматни давом эттиришга катта қизиқиш уйғотди. Ватан олдидаги камтарона хизматларим мустақиллик байрами арафасида муносиб тақдирланганидан хурсандман.\nВатанимизни ташқи таҳдид ва хатарлардан ишончли ҳимоя қилишдаги аъло хизматлари учун “Ўзбекистон мустақиллигига 25 йил” эсдалик нишони билан тақдирланган чегарачилар сафида шартнома асосидаги матрос Шарофиддин Муҳаммадиев ҳам бор.\n– Бу мукофот Ватаннинг она каби буюк ва муқаддаслигини, ҳар бир қарич тупроғи азиз ва мўътабарлигини янада теран ҳис қилишимизда муҳим аҳамият касб этади, – дейди Шарофиддин. – Ҳарбий-тактик машғулотлар замонавий усулда олиб борилади. Дарё орқали чегараларимиз дахлсизлигини таъминлаш учун зарур қулайлик яратилган.


Британиянинг Burberry компанияси мода намойишларини қисқартиришга қарор қилди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Британиянинг Burberry компанияси мода намойишларини қисқартиришга қарор қилди\t13:23, 08 февраль 2016\tБританиянинг Burberry компанияси раҳбарияти мода намойишларини йилига икки баробар қисқартиришга қарор қилди. Бу ҳақда “Lenta.ru” хабар бермоқда.\nЯнги коллекциялар тақдимоти энди фақат сентябрь ва февраль ойларида бўлиб ўтадиган бўлди. Эркак ва аёлларнинг сўнгги урфдаги кийимлари намойиши бир вақтда ўтказилиб, уларни намойиш тугагандан дарҳол сотиб олиш мумкин.\nBurberry — Британиянинг 1856 йилдан бери фаолият кўрсатган бренди бўлиб, эркак ва аёллар кийими, парфюмерия, турли аксессуарлар ишлаб чиқаришга ихтисослашган. Бренднинг маҳсулот белгиси — қизил, қора, оқ ва сарғиш-кулранг катаклардан иборат.\nНамойиш тартибини америкалик дизайнер Том Форд ўзгартиришга қарор қилди. Февралда ўтказилиши лозим бўлган кийимлар намойиши уни сотувга чиқариш пайтига тўғри келиши учун сентябрь ойига кўчирилди.\nТом Форд — америкалик дизайнер-модельер бўлиб, у Tom Ford брендининг асосчисидир. У Gucci ва Yves Saint Laurent модалар уйида креатив директорлик вазифасини бажариб, машҳурликка эришди. Том Форд модельерликдан ташқари кино яратиш билан ҳам шуғулланади. Унинг 2009 йилдаги “Ёлғиз эркак” фильми “Оскар” мукофотига даъвогарлик қилган.


Тошкентдан Москвага янги поезд қатнови йўлга...\n12.11.2018 10:59 0 403\nФото:«Ўзбекистон темир йўллари»\nЖорий йилнинг 14 декабридан 350/349 –сонли Тошкент-Москва йўналишида янги поезд қатнови бошлаб йўлга қўйилади. Эътиборлиси, ушбу поезд Қорақалпоғистон станцияси орқали ҳаракатланади. Бу ҳақда «Ўзбекистон темир йўллари» АЖ матбуот хизмати хабар берди.\nБелгилаган жадвалга кўра янги Тошкент-Москва йўналишида қатновлар ҳафтада бир марта, ҳар жума куни амалга оширилади.\nМосква Тошкент Ўзбекистон темир йўллари


Ўзбек халқининг севимли шоираси Зулфия Мўминованинг таваллуд топган куни муносабат билан Дугонамга дил изҳорларимни айтдим, аммо ёзганим бошқача бўлди. Шуни сизларга ҳам илиндим, дўстларим.\nМинг афсуски, кўпинча даврдошлар бир-бирлари ҳақида кўп яхши гаплар айтишмаганини, тўғрироғи айтгиси келмаганини, эътирофга кучи етмаганини эшитганмиз. Энг хатарлиси чин истеъдод устидан бўҳтонлар ёмғирини ёғдирганларини, натижада улар қамоқларга, сургунларга, отувларга маҳкум бўлганларини ўқидик. Қара, ёнингдаги одамингнинг инсоф ва диёнати нақадар аҳамиятли...\nМусаввир - Фарғоналик ҳунарманд тадбиркор, рассом кулол уста - Тоҳиржон Ҳайдаров.\nЧоп этилган: 16-07-2020, 07:46\nКўрилган: 1 756\nЧоп этилган: 15-07-2020, 22:40\nБуюк адабиёт буюк дардлар ҳосиласидир\nЧоп этилган: 2-02-2020, 04:04


NYT: Uber кўп йилдан бери турли давлатлар ҳукуматларини алдаб келган\n20:19 / 04.03.2017\nUber такси онлайн-хизмати ўзининг хизматлари учун ўрнатган паст нархлари сабабли фаолияти чекланган ёки тақиқланган давлатларнинг ҳукуматларини бир неча йилдан бери алдаб келмоқда, деб ёзмоқда New York Times нашри.\nНашрга Uber’нинг 4 нафар собиқ ва амалдаги ходимларининг маълум қилишича, такси хизмати Greyball иснтрументи ёрдамида Uber дастури ва бошқа усуллар ёрдамида тўпланган маълумотлардан хизматга қарши чиқувчи амалдорларни аниқлаш ва уларни четлаб ўтиш учун фойдаланади.\nБу инструмент VTOS (хизмат шартлари қоидабузарлиги) дастурининг бир қисми ҳисобланади ва у компания фикрича, дастурдан нотўғри фойдаланган одамлар хизматдан фойдалана олмасликлари учун мўлжалланган.\nНашр маълумотларига кўра, амалдорларни четлаб ўтишнинг йўлларидан бири ҳукумат бинолари атрофидаги геоҳудудларни харитада белгилаб чиқишдир. Компания бу ҳудудлар ёнида Uber дастурини тез-тез очиб-ёпадиганларни кузатади ва уларни ҳуқуқ-тартибот идоралари ходимлари сифатида белгилайди.\nХизмат шунингдек мижознинг кредит карталари ҳақидаги маълумотни тўплаб, картанинг ҳукумат муассасалари билан боғланганини текширади.\nТаъкидланишича, бу инструмент АҚШ, Франция, Австралия, Хитой ва Жанубий Корея шаҳарлари раҳбариятларини четлаб ўтиш учун 2014 йил охиридан ишлатиб келинади. Баъзи мутахассислар Greyball’нинг қўлланиши ноқонуний бўлиши мумкинлигини таъкидлашмоқда.\nUber сайт ёки мобил дастур ёрдамида таксига буюртма беришни тақдим қилувчи онлайн-хизматдир. Компания 2009 йилда яратилган ва унинг бош қароргоҳи Сан-Францискода жойлашган.\nUber Greyball инструменти


Ўбекистон Ислом ҳаракатидан сўнг. Фарғона водийсига қайтиш – реваншнинг бошланишими ёки мавзу ниҳояси? - Фарғона.Ру ахборот агентлиги\n21:04 msk, 13 Июль 2020\nАндижон вилоятида жорий ҳафта давомида содир бўлган воқеалар бир қатор фаразларнинг пайдо бўлишига сабаб бўлди, уларнинг орасида ҳатто конспирологик (конспирология – фитналар назарияси ҳақидаги фан) шарҳларга ҳам ўрин топилди.\nҚирғизистонлик баъзи “гувоҳлар” гўёки инглиз тилида сўзлашаётган жангариларни кўрганлар ва уларнинг ёнларида таржимон бўлган. Бу эса уларга кўра, изларнинг АҚШга қараб кетаётганини кўрсатади. АҚШ бор жойда эса Россия ҳам бўлади: Марказий Осиёда “Катта ўйиннинг” янги раундини бошлаб юборган “Москванинг қўли”ни кўрганлар ҳам бўлди.\n“Азаттиқ”радиосига 26 май куни интервью берган Қирғизистоннинг Жалолобод вилояти ички ишлар бошқармаси штаб бошлиғининг муовини Ибрагим Шатманалиев номаълум шахслар гранаталардан фойдаланган ҳолда Андижон вилояти Хонобод шаҳар милиция бўлими биносига ҳужум қилдилар дея билдирди. Унга кўра, Хонобод шаҳар милиция бўлимига соқол қўйган, чет тилида, тахмин қилинишича инглиз тилида сўзлашган номаълум шахслар ҳужум қилган. Уларнинг ёнида таржимон ҳам бўлган\nАслида, жангарилар қуролли ҳужумининг сабаби ўзини “Исломий жиҳод” дея атаётган номаълум ташкилотнинг баёноти билан бир ҳил бўлиши мумкин.\nИкки минг тўққизинчи йилда икки минг олтинчи йилдаги каби\nЎзбекистон Бош прокуратурасининг Хонободдаги блок-постга ҳужум чоғида портловчи мосламалардан фойдалангани, Андижонда эса “номаълум киши” ўзини-ўзи портлатганини тан олувчи расмий баёнотнинг эълон қилиниши биланоқ қуролли акцияда криминал унсурлар иштирок этгани тўғрисидаги илк фаразлар четга сурилди. Маҳаллий жиноятчилар портловчи мосламалардан фойдаланишга ва ҳуқуқ-тартибот идоралари ходимларига очиқдан-очиқ ҳужум қилишга одатланмаганлар. Олдинига бу минтақада қуролли акцияларни фақат Ўзбекистон Исломий ҳаракатининг (ЎИҲ) жангарилари ўтказиб келганлар, холос.\nБаъзи таҳририятларга келиб тушган мактубга кўра, “Исломий жиҳод” ташкилоти таркибига кирувчи ва ўзини “Мавароуннаҳр” деб атаган номаълум тузилма Андижондаги портлашлар учун масъулиятни ўз зиммасига олган.\nМактуб муаллифи ҳужум учун нишон бўлган объектларни кўрсатиб ўтган – бу Хонободдаги милиция бўлими ва Миллий хавфсизлик хизмати биноси. Сабаб сифатида эса “репрессив Каримов режимига” қасос дея аталмоқда. Ушбу баёнотни тасдиқловчи ҳеч қандай тафсилотлар йўқлиги важидан бу ташкилотнинг мавжудлиги ҳам гумон остига олинмоқда. Шунга қарамай, ҳозирги қуролли акция нафақат Ислом ҳаракатининг тактикаси доирасида амалга оширилган, балки Ўзбекистон Исломий ҳаракати етакчиси Тоҳир Йўлдошнинг баёнотлари руҳига ҳам мос келади.\nЭслатиб ўтамиз, 2006 йил сентябрь ойида Тоҳир Йўлдош ўзининг навбатдаги аудио-мурожаатномасини ёйинлаган эди. ЎИҲ аъзолари Афғонистондаги коалиция кучларига қарши “Толибон” ва “Ал Қоида” билан бир сафда туриб курашаётгани ҳақида билдирган жангарилар етакчиси Ўзбекистон, Қирғизистон ва Тожикистон раҳбарларига таҳдид қилди ва мусулмонларни таъқиб қилаётганлари учун жазолашга ваъда қилди. Ўша пайтда уч мамлакатнинг махсус хизматлари уч ой аввал Фарғона водийсидаги Тожикистоннинг чегара заставасига ва Қирғизистоннинг божхона пунктига ҳужум қилган жангариларни қидираётган эдилар. Ҳуқуқ-тартибот идораларига кўра, аслида жангарилар бу ерда қурол-аслаҳаларни қўлга киритиб, кейин террорчилик актларини амалга ошириш учун Ўзбекистон ҳудудига ўтмоқчи бўлганлар. Божхоначи ва чегарачилар 12 май куни ҳужумга учраганлар, бундан милиция ходимлари Ўзбекистон ҳудудидаги акциялар Андижондаги фожеанинг бир йиллигига бағишлаб ўтказилиши режалаштирилган деган хулосага келдилар. 2006 йилда бу режалар амалга ошмади.\nМай, Андижон, янги ҳужумлар\nДеярли уч йил аввал содир бўлган воқеалар билан қиёслашни давом этиш мумкин. Ўшанда ҳам ҳозиргидек, жангариларнинг қуролли чиқишлари арафасида Покистон армияси Қабилалар ҳудуди дея аталувчи мамлакатнинг Шимоли-Ғарбий ҳудудларида кенг кўламли операциялари ўтказганди. Баъзи маълумотларга кўра, бу ерда чет эллик жангарилар, шу жумладан ўзбеклар ҳам бошпана топганлар. Ўшанда ҳукумат қўшинларининг ҳужумлари жангариларни паноҳ топган жойларини тарк этиб қадрдон юртларига қайтишга мажбур қилганди.\nТоҳир Йўлдош доим манзилини ўзгартиб юради, у Афғонистонда қидирилаётган жангарилар рўйхатида бешинчи ўринда туради. Америка қўмондонлиги унинг боши учун 200 минг доллар мукофот ваъда қилган. Сўнгги йилларда у бошқараётган ташкилотнинг сафи камая бошлади, шунинг учун ҳам ўзбек жангариларининг интернационал ҳаракатлар таркибига киришларида ҳайрон бўладиган ери йўқ. Боз устига, Тоҳир Йўлдош мусулмонларга мурожаатларидан бирида “Агар Ўзбекистон Ислом ҳаракати илгари асосан Ислом Каримов режимига қарши курашган бўлса, эндиликда ташкилот сайёрамиздаги барча Ислом душманларига қарши курашни бошлади” деб айтган.\nҚизиғи шундаки, Фарғона водийсидаги портлашлар қўшни Тожикистондаги зўр бериб тарқатилаётган миш-мишлар қабатида янграмоқда.\nҲукумат қўшинлари тоғларда қандайдир операция ўтказмоқдалар. Журналистлар ва мухолифатдаги сиёсатчилар Мулло Абдулло номи билан танилган дала командири Абдулло Раҳимовнинг Помиролди ҳудудларига кириб келганликда гумон қилишмоқда. Ҳозирча бу ахборотнинг расмий тасдиғи йўқ.\nАммо Тожикистондаги “Азия плюс” ахборот агентлигининг мухбири ёши 60 дан ўтан ва оғир касалдан юра олмай қолган Мулло Абдулло расмийлар билан ватанида қолиб яшашга рухсат олиш учун музокара олиб боряпти дея таъкидлаяпти. Баъзи маълумотларга кўра, унинг ёнида юзга яқин одами бўлиб, уларнинг орасида ўзбеклар, чеченлар ва араблар бор\nЎз вақтида мулла Абдулло мухолифатнинг ҳукумат билан келишув битимига рози бўлмай Афғонистонга кетиб қолганди. Айтишларича, сўнгги йилларда у Қабилалар ҳудудида яшаб келган. Энди улар қайтаяптилар. Кимдир тинчлик билан, бошқаси эса уруш ниятида.\nЯнги ном остида чиқаётган жангариларнинг келажаги борми? Қайта қуриш даврида пайдо бўлган исломий уюшмалар тез орада радикал йўналишга кириб кетдилар, уларнинг аъзолари эса жангариларга айландилар. Улар расмийларнинг таъқибидан қочиб Тожикистонга бордилар ва фуқаролик уруши давомида ҳарбий тажрибага эга бўлдилар. Энди бўлса улар ғарб коалиция қўшинлари ва Покистон армиясининг сиқуви остида Афғонистон ва Покистондан ортга қайтмоқдалар.\nРадикалларга талаб ватанда эмас толибларда бор экан. Ташкилот тузилганидан бери Ўзбекистонда бирорта ҳам аҳамиятли ижтимоий база ярата олгани йўқ. Кўринишидан, республика аҳолисининг аксарияти ҳаракат ғояларига қўшилмайдиганга ўхшаяпти. ЎИҲ брендининг “Мавароуннаҳр”га алмашуви, дастурий мақсадларга киритилган тузатишлар бу вазиятда ҳеч нарсани ўзгартиришга қодир эмас.\nЎзбекистон Исломий ҳаракатининг кенг кўламли акциялари, шу жумладан, 1999 йилда Қирғизистон ҳудуди орқали Ўзбекистонга юришлар, Тошкент вилоятидаги терактлар ижтимоий қўллаш билан эмас, балки бу ташкилот учун аталган ўша специфик роль билан боғлиқлигини кўрсатмоқда. Ташкилот Ўзбекистон раҳбариятининг аралашувидан ғазабга келган тожикистонлик сиёсатчиларнинг кўмагини олаётган пайтда машҳур бўлди. Москванинг ҳам ўз эътирозлари бор эди ўшанда: Ўзбекистон россиялик раҳбарларнинг лаёқатсизлиги важидан кўнгли қолиб шошилинч равишда Ғарб билан муносабатлар ўрната бошлади. Тошкент Коллектив хавфсизлик шартномаси ташкилотидан чиқиши ортидан (1999 йил май) жангариларнинг ҳужумига учрагани тасодиф бўлмаса керак. Шунинг учун ҳам исломий радикаллар ўшанда кимгадир собиқ совет сиёсий элиталар манфаатини илгари суриш учун самарали восита бўлиб кўринган бўлса керак.\nИсломий радикалларнинг сиёсий саҳнага янгидан чиқиши баъзи шартлар негизида амалга ошиши мумкин. Бунинг учун масалан, қайсидир республикада ҳокимият заифлашиши ёки минтақада мувозанатнинг бузилиши керак. Ҳозирги элиталар тўла лаёқатли ҳамда Россия, Хитой ва Ғарб мамлакатлари манфаатларининг зиддиятларида нозик ўйинлар кўрсатиш қоидасини яхши эгаллаб олганлар. Боз устига, уларнинг қўлларида бир-бирларига таъсир кўрсата оладиган, радикалларга нисбатан самаралироқ ва хавфсизроқ янги воситалар пайдо бўлган.\nРеванш амалга ошмай қолди. Аммо Исломнинг ёрқин келажаги учун курашчилар ҳамон ҳуқуқ-тартибот идораларига нохушликлар етказишга қодирлар. Радикалларнинг йўқ бўлиши – вақт, рақибларнинг профессионал савияси ва минтақа мамлакатлари сиёсатчиларининг келишилган ҳолда фаолиятига боғлиқ нарса. Сўнггиси, давлатлараро муносабатларда зиддиятли потенциал сақланиб қолишини ҳисобга олган ҳолда бугунги кунда энг катта муаммо бўлиб қолмоқда.\nСанобар Шерматова, “Новости” РАА экспертлар кенгашининг аъзоси, “Фарғона.Ру” АА учун махсус


ЕИ Сербияга аъзолик музокараларини бошлаш учун рухсат беради\nБугун Европа Иттифоқи Сербиянинг иттифоққа аъзолик музокаларини бошлашига расман рухсат беради.\nБу ҳақда жума куни Брюсселда ўтадиган Европа Иттифоқи мамлакатлари раҳбалари саммитида эълон қилиниши кутилмоқда.\nШундан сўнг Сербия келаси йилнинг январ ойигача иттифоққа қўшилиш бўйича музокараларни бошлаши мумкин.\nАпрел ойида Сербия ва Косово ўртасида муносабатларни нормаллаштириш бўйича келишув тузилган эди.\nКосово 2008 йилнинг февралида Сербиядан мустақиллигини эълон қилганидан бери томонлар ўртасидаги муносабатлар совуқ бўлиб келган.\nАлоқаларни нормаллаштириш келишувга эришилиши Сербиянинг Европа Иттифоқига қўшилишига оид музокараларга йўл очиб бериши айтилаётган эди.\nМазкур келишувда Косводаги 40 мингга яқин этник сербларга автономия бериш ҳам кўзда тутилган.\nУшбу шартлар бажарилса, Косово ҳам Европа Иттифоқига қўшилиш учун илк қадамларни қўйиши мумкин.


Мактаб таълими: унинг пойдеворини бугундан мустаҳкам қўйишимиз керак - Халқ сўзи\n10:32 29 Январь 2022 Жамият\nТарихга назар ташласак, буюк алломаларимиз ўзларининг улкан илмий мероси билан дунёга жуда кўп кашфиётларни тақдим қилишган. Абу Райҳон Беруний, Муҳаммад ал-Хоразмий, Аҳмад ал-Фарғоний, Абу Али ибн Сино ва бошқа мутафаккирларнинг изланишлари, ихтиро ҳамда кашфиётларидан ҳозир ҳам Ғарб дунёси тараққиёт йўлида фойдаланяпти, дея бемалол айта оламиз.\nҲар соҳада, хусусан, таълим йўналишида ҳам ривожланган мамлакатлар қаторида бўлиш Янги Ўзбекистоннинг асосий мақсадларидан биридир.\nШу боис кейинги йилларда ушбу тизимни, илм-фанни ҳар томонлама тараққий эттиришга алоҳида эътибор қаратилмоқда. Таълим-тарбия тизими сифати ва самарадорлигини ошириш, ўқувчиларда замонавий билим ҳамда кўникмаларни шакллантириш, таълим ҳамда илм-фан соҳаси ўртасида яқин ҳамкорлик ва интеграцияни, шунингдек, таълим узвийлиги ҳамда узлуксизлигини таъминлаш борасида тизимли ишлар амалга ошириляпти. Бу бежиз эмас. Зеро, келажак билимни чуқур эгаллаган жамиятларга тегишли бўлади.\nХўш, таълимга қаратилаётган эътибор нималарда кўринади? Аввало, Президентимиз томонидан қабул қилинаётган кўплаб Фармон ва қарорлар туб моҳияти мана шу соҳани янги босқичга олиб чиқишга қаратилган. Чунки таълимни, мактабларда ўқитиш сифатини яхшиламасдан туриб, замон талаблари асосида иш ташкил этмасдан туриб кўзланган мақсадларга эришиб бўлмайди. Бу инкор қилиб бўлмас ҳақиқатдир.\nСаъй-ҳаракатлар эса бесамар кетаётгани йўқ. Бугун ислоҳотлар таълимга оид барча муассасалардаги замонавий шароитлар, ўқувчи-ёшлар ва талабаларнинг илм-фан бўйича қўлга киритаётган ютуқлари ҳам шундай дарак беради.\nШу йилнинг 26 январь куни давлатимиз раҳбари раислигида Ўзбекистоннинг 2022 — 2026 йилларга мўлжалланган тараққиёт стратегиясини белгилаш ҳамда уни жорий йилда амалга ошириш масалалари муҳокамаси юзасидан видеоселектор йиғилиши ўтказилди.\nУни кузатиб, ўзим учун алоҳида чора-тадбирлар режасини тузиб олдим. Сабаби йиғилишда ҳар бир соҳани, хусусан, таълимни янада ривожлантириш, ўқувчи-ёшларни интеллектуал салоҳиятини, билимини, умуман, таълим сифатини ошириб бориш масалаларига алоҳида тўхталиб, бу борада қилиниши лозим бўлган ишлар белгилаб берилди.\nБу ҳали ҳаммаси эмас. Президентимиз раислигида ўтказилган навбатдаги яна бир муҳим видеоселектор йиғилиши ҳам айнан мактаб таълимини ривожлантириш масалаларига бағишланди. Бу ҳам таълим-тарбия масаласи давлатимиз раҳбарининг эътиборида эканининг амалдаги ёрқин исботидир.\nҚайд этилдики, мамлакат келажаги, барча соҳа ва лойиҳалар муваффақияти билимли инсонларга боғлиқ. Шу боис охирги тўрт йилда таълим сифатини яхшилаш, ўқитувчилар мавқеини юксалтириш бўйича кўп ишлар қилинди.\nЯнги Ўзбекистонимиз янги даврга қадам қўйди. Ўзбекистоннинг 2022 — 2026 йилларга мўлжалланган тараққиёт стратегиясида тўртинчи устувор йўналиш ҳам айнан таълим соҳасини, инсон капиталини ривожлантиришга қаратилгани ҳам бежиз эмас.\nДавлатимиз раҳбари таъбири билан айтганда, таълим соҳасидаги ислоҳотларни кечиктиришга ҳаққимиз йўқ. Мактаб таълимида пойдеворни бугундан мустаҳкам қўйишимиз керак.\nЯна бир ҳақиқат шуки, шу пайтгача фойдаланиб келинаётган таълим стандартлари, ўқув дастурлари фақат назарий билим беришга йўналтирилган бўлиб, болаларни мантиқий фикрлашга, амалиётга, ҳаётга ўргатмаяпти.\n— Умуман, ўқитиш методикаси, дарсликлари, партадан тортиб, биносигача тўлиқ қайта кўриб чиқамиз. Таълимга, муаллимга шароит яратмасак, жамият ўзгармайди. Туман, вилоят ва республика даражасида Мактаб таълимини ислоҳ қилиш кенгашлари тузилади. Республика кенгашига шахсан ўзим раҳбарлик қиламан. Туман ва вилоят кенгашларига эса ҳокимлар бош бўлади, — деди Президентимиз.\nДарҳақиқат, таълимга эътибор берилмаса, давлат кўп нарсадан ютқазади, тараққиётдан ортда қолиб, жамият эса ўзгармайди. Шу боис, йиғилишда мактаб таълимини ривожлантириш бўйича устувор вазифалар ҳам белгилаб берилди.\nДавлатимиз раҳбари ҳар доим инсон қадри учун қайғуради. Йиғилишда юқори малакали, изланувчан, ўзининг «маҳорат мактаби»га эга муаллимларни рағбатлантириш бўйича қўшимча чоралар белгиланишини таъкидлади. Унга кўра, эндиликда Халқ таълими вазирининг жамғармаси ташкил этиладиган бўлди. Мазкур жамғармага дастлаб бюджетдан 300 миллиард сўм ажратилади. Жамғарма маблағлари илғор педагогик технологияларни жорий этаётган, ўқувчилари юқори натижаларга эришган муаллимларга ҳам берилади.\nРағбат ҳар бир соҳа фидойиларига куч-ғайрат, шижоат беради. Худди шундай, умумтаълим мактаблари ўқитувчиларига ҳам. Биз эса яратиб берилаётган шарт-шароитлар, эътиборга мос равишда бор салоҳиятимиз билан соҳа ривожига ҳисса қўшишимиз лозим.\nБугунги кунда бизнинг мактабимизда ўқувчиларнинг пухта билим олиши учун барча қулайликлар яратилган. 5 муҳим ташаббус доирасида ўқувчиларининг бўш вақтини мазмунли ўтказиш, спорт ва санъат йўналишларида турли маънавий-маърифий тадбирлар, мусобақа ҳамда кўрик-танловлар ташкил этиш доимий эътиборимиз марказида, десам, муболаға бўлмайди.\nМақсадни баланд қўйганмиз: у ҳам бўлса, Ўзбекистонни таълим индекси бўйича ривожланган мамлакатлар қаторига қўшиш, навқирон авлодни жисмонан соғлом, интеллектуал ривожланган, мустақил фикрлайдиган, қатъий ҳаётий позицияга эга, асосийси, она Ватанига содиқ қилиб тарбиялашдан иборатдир.\nБу йўлда қўлни-қўлга бериб, бир ёқадан бош чиқариб меҳнат қиламиз, барча эътибор ҳамда ресурсларимизни сафарбар этамиз. Зеро, таълим-тарбия масаласи, бу — ҳаёт-мамот масаласидир.\nТошкент шаҳри Сергели туманидаги\n269-умумтаълим мактаби директори.\n#илғор педагогик технологиялар